Bukedde Online - Abebibanja abali mu bukadde banaggya wa emitwalo 10 okwewandiisa ku ttaka lya Kabaka?\nAbebibanja abali mu bukadde banaggya wa emitwalo 10 okwewandiisa ku ttaka lya Kabaka?\nEngeri omusaayi gw'Abajulizi ne leero gye ...\nABALINA ebibanja ku ttaka lya Kabaka e Kyaggwe ne Kyaddondo, emitima gibasula ku mitwe olw’engeri eyeeraliikiriza eyitiddwaamu okuwandiisa ebibanja ne poloti zaabwe.\nOkutya kwabwe kuli nti ssente ezibasabibwa ennyingi ennyo ate mu kiseera ekitono kyokka ng'abakungu b’e Mmengo abasindikibwa okubawandiika tebababuulira kinaddirira eri oyo anaalemererwa okwewandiisa mu myezi esatu egy'abaweereddwa.\nEkirala ekyeraliikiriza kwe kuddamu embeera eyali e Makindye, kkampuni emu eyasindikibwa ab’e Mmengo bwe yaggya ssente ku bantu n’ebawandiisa kyokka bwe waayita ekiseera ne babeegaana.\nBwe yali atongoza enkola y'okuwandiisa abali ku ttaka lya Kabaka wiiki ewedde, akulira ebyettaka mu Buganda Land Board (BLB), Bashir Kizito yagamba nti, “Buli alina ekibanja waakusasula 100,000/- okwewandiisa.\nAlina okuwaayo obufaananyi bwa paasipooti busatu, ebiwandiiko ebikwata ku ttaka n'okulaga obwannannyini omuli endagaano y'okugula, ekiraamo, ekiwandiiko ky'okukuwa n'ebirala."\nOkwewandiisa kwatandise ku Mmande nga June 1. Wabula abebibanja mu bitundu bino balowooza nti luno lukwe olukoleddwa okubagoba ku ttaka nga bwe kiri ku lya Gavumenti eya wakati!\n"Ekisinze okutwewanisa emitima, kwe kuba nti abantu bano abajja okutuwandiisa bwe tubabuuza ekinaddirira singa omuntu alemererwa okwewandiisa mu kiseera ekiteereddwaawo batutegeeza kimu nti, Kabaka tagoba bantu be kyokka ekiseera kijja kutuuka ng'ayagala okukozesa ettaka lye kuba talabako nnyini lyo olwo ng'aliko alina okuvaawo mu ngeri yonna", Muky. Hanifah Nannyonjo ow'e Ntaawo- Mukono bw'agamba.\nKyokka nga na kino si kituufu kubanga ab’e Kigo baabagobawo wadde babadde basasula obusuulu ettaka ne balizimbako amayumba g’abagagga!\nJack Kyazze ow’e Namaliiri-Kasawo agamba, "Tosobola kugamba muntu kwewandiisa ng'asasudde 100,000/- nga ne fiizi z'abaana zitwesibwa kkutiya era ng'abaana baffe bangi batudde ng'olinga alina ekigendererwa ky'okulemesa abantu okwewandiisa obatwaleko ebyabwe!".\nKyazze agamba nti enkola y'okusasuza abantu ssente ezifaanagana awatali njawulo ku balina ebibanja ebinene n'abalina obuwugiro yaakunyigiriza kubanga abamu bbeeyi y’ebibanja byabwe yenkanira ddala ssente ezeetaagisa okumalayo emitendera gyonna egy'okwewandiisa.\nEkiriwo, ow’ekibanja asasula emitwalo 10 eri omutongole n’afuna lisiiti. Zino ziringa za fayiro erimu ebikukwatako! Oluvannyuma olina okusasula 350,000/- okufuna satifikeeti y'obwannannyini, bw'omala n'osasula 750,000/- okuweebwa abapunta okupima ettaka lyo olwo ne bakubalirira okusinziira ku bugazi bw'ettaka ng’okutwaliza awamu buli yiika ogisasulira 1,500,000/- okuweebwa liizi.\n"Okutwaliza awamu okuwandiisa ettaka kikwetaagisa 1,200,000/- kyokka ng'abantu bangi abalina ettaka nga teriweza wadde akakadde naye omugambe akwate ezisoba mu kakadde awandiise ettaka lye ng'olinga amuguza ekibanja ekirala ate nga ne ssente tazirina!", Mw. Kyazze bwe yeewuunyizza.\nBumaali Nadduli ow’ekibanja e Kasawo agamba: Buli mutendera gwa kwewandiisa kuliko enkalu. Bw’omaliriza okwewandiisa nga bwe bagamba, okufuna ekyapa oba liizi olina okusasulira omupunta waabwe, ne bw’oba waleeta owuwo n’alipunta ebyo tebabikkiriza.\nKatonda bw’akubikkako obusubi n’obimaliriza, okufuna ekyapa lutalo lulala kubanga nze nnamaliriza ebyange mu 2013 kyokka n’okutuusa kati sikifunanga!\nBen Mukasa ow’e Kabimbiri agamba nti okusinziira mu kusomesebwa kwe baafuna okuva eri abakungu b’ekitongole ky’ebyettaka, emiti omuli emivule, emiwafu, emisizi ne Kirundu si gya nnannyini kibanja era tewali akkirizibwa kugitema. Tewali akkirizibwa kukuba bbulooka oba okusima omusenyu.\nokufuna liizi kwa nkalu\n“Bano bagaba nnamba za ssimu, alina omuntu yenna abeerako gw’asisinkanye ng’asala ogumu ku miti gino oba asima omusenyu n’okukuba bbulooka abakubire bamuweese engassi”, Mukasa bw’annyonnyola.\nMw. Edward Kabombo, ssentebe wa LC1 owa Nyenje-Ntaawo, agamba nti enkola y’ekitongole ky’ebyettaka ekalubizza nnyo emirimu n’obuweereza bw’enteekateeka yonna kubanga abakungu baategeeza nti tebalina kukolagana na bakulembeze ba ku byalo.\n“Mu kusomesa kw’abakungu b’ettaka okuva e Mmengo, aba LC tetulina kuyingira mu byattaka era ne mu kutunda, okugula oba enkaayana zonna ez’ebibanja tetulina kuyingiramu mbu bbo balina balooya baabwe abajja okukola ku nsonga ezo ku bwereere”, Kabombo bw’agamba.\nAgattako nti ekyewuunyisa ofiisi z’ekitongole ky’ettaka zisangibwa ku Ssaza kwokka nga buli alina ekizibu kyonna gy’alina okugenda olwo bbo ab’oku Ssaza bakube ku kitebe ekikulu e Bulange baweereze looya.\nGgwe weebuuze balooya we banaafunira obudde okutuuka wansi mu byalo ng’abantu tebesse? Ye kkooti ki egenda okukkiriza okuwuliriza omusango gw’ettaka awatali ba LC be bawuliriramu!\nEkizibu ekinene ekiri e Kyaggwe nti obubuga bungi buli ku ttaka lya Kabaka. Abantu abali mu kabuga k’e Kabimbiri, Namaliiri, Ndese, Nakifuma, Naggalama, Kalagi, Kiyunga, Kabembe, Mpoma okutuukira ddala e Nassuuti bali ku ttaka lya Kabaka!\nKyokka ate ng’awo twogeddeko ku kkubo. Obubuga obulala obuli munda nga Mayangayanga, Kimmenyedde, Lutego, Kasawo, Ssinda-Namuganga, Nakanyonyi bonna bali ku ttaka lya Kabaka!\nSsaalongo Samwiri Mayombwe ow’e Namaliiri, agamba nti okuva edda nga ku byalo kubeerako abatongole, nga tubeera n’abaami b’amagombolola n’abalala ku mitendera egy’enjawulo nga bano enteekateeka zonna ezaavanga e Mmengo kwe zaatambuliranga. Kyokka bano balinga bw’olaba omuti gw’enduli anti byonna bitandikira ku bbo era kwe bikomekkerezebwa.\nObubuga bungi e Mukono buzimbiddwa ku ttaka lya Kabaka naye tebuusengulwe!\nGavt. egule ettaka eriwe abebibanja - Mirundi\nMuky. Justine Namukwaya e Ntaawo agamba nti embeera y'obunkenke esinga kubeera ku basenze abaggya kubanga abakadde naddala abo abali ku ttaka ly'ensikirano nga ne bakadde baabwe baasasulako ku busuulu balinako we batandikira. Ono agamba nti okutya kuno kuleetedde abantu okutandika okwetundako ebibanja byabwe mu nkukutu okusobola okufunamu ssente.\nFred Ssonko ow'e Nabbaale, agamba nti enteekateeka eno teyandibadde mbi wabula enkola egobererwa okuwandiisa abantu y’etategeerekera. “Mmengo erabika etwefuulidde! Okusooka ebyettaka byali wa Katikkiro w'ebyalo ng'ensonga zonna ez'okwewandiisa gye ziri.\nOmwaka oguwedde abantu abaali ku ttaka ly'Obwakabaka baawandiikibwa ku bwereere era ne bakakasibwa nti bamanyiddwa ewa Kabaka ng'abatuuze ku ttaka kyokka n'akataayi tekasaze nti ate kuddamu kwewandiisa okuliko n'okusasula.\nAmazima tekibeera kya bwenkanya okusasuza omuntu ali ku poloti, ng’alinako kayumba mw'asula nga temuva wadde omutwalo omwezi omugambe 100,000/- mu myezi esatu ng'anoonya 1,000/- lwa kugula mafuta na munnyo abeerewo", Ssonko bw'agamba.\nWadde ab’e Kyaggwe bali mu bweraliikirivu naye yonna abatudde ku ttaka lya Kabaka bali bubi era essaawa yonna ekizimba kiyinza okusamba eddagala.\nWalakira Nyanzi ow'e Namasuba Kalina zooni mu Makindye- Ssaabagabo, agamba nti mu kiseera kino enkolagana yaabwe ne Mmengo si nnungi kubanga okupima ebibanja byabwe kwa buwaze. Eno bo basasula eziri wakati wa 900,000/- ne 1,200,000/-.\nMu ngeri y'emu, enkola egobererwa okusasula obusuulu si nnung'amu nga n'abatongole abasomesa ku by'ettaka nabo bye basomesa tebabitegeera bulungi.\nWaliwo n'abayitibwa bakalondoozi abalondoola ettaka ly'Obwakabaka nga bano kye basinga okumanya kutiisatiisa nga bw'akunnyonnyola n'ototegeera n'omubuuza ng'akugamba "Owedde okugobwa ku ttaka!"\nRajab Kitonsa ow’e Bunnamwaya Busingiri zooni agamba nti ennaku zino mubeera ku ttaka Mmengo n'ebatunda nga temutegedde!\n“Okugeza essomero lya Aggrey Memorial SS e Bunnamwaya ne Nabagereka P/S mu Kisenyi, twakeera ku makya nga tulakita esenda kuba tebaakolagana na bakulembeze ku byalo abandibadde balabula abatuuze,” bw’agamba.\nGorretti Nanyanzi ow’e Makindye Kirundu zooni, agamba nti kkampuni ya KK, yabawandiika ne basasula kyokka oluvannyuma Mmengo n'egyegaana , ne basigala awo mu bbanga!\nMunnamawulire wa Pulezidenti, Tamale Mirundi yagambye nti emitwalo 10 Mmengo z’esaba ssente nnyingi nnyo. “Babba dda abantu nga bakozesa kkampuni ya KK.\nEmbeera y’ettaka eri mu Buganda y’eri n’e Bunyoro ne Ankole. Mmengo ky’eba ekola ekwate mayiro akenda eriguze Gavumenti y’ejja okusobola okulikuuma ku lw’abantu.Abasenze, Kiwalabye Male owa BLB b’alina mu mutwe tebakyaliwo mu Buganda. Abantu abazimbye amayumba ag’ebbeeyi, abasimbye kalittunsi, abakoze ku ttaka enkulaakulana abo bagenda kubassa wa? Oyo bw’omugamba okumuwa liizi, bw’eneggwaako adde wa?,” bwe yabuuzizza.\nKibirige Muteyanjala, omuwandiisi ku LC1 mu Kalina zooni, agamba nti Mmengo yatuwa amabaluwa agatuggyako obuyinza obutunda ettaka ly'Owakabaka. Twagafuna naye tetwakkiriza kubanga ne gavumenti ya wakati etuwa obuyinza okukola ku lwayo.\n"Mmengo yandibadde ekkiriza ne tukolagana nayo mu nteekateeka eno kubanga tulina bingi bye tumanyi abantu baayo gye batabeera", Kibirige bw'agamba.\nSsempala Kigozi, oweggombolola ya Kabaka eya Makindye Ssaabagabo agamba nti tekyandibadde kirungi muntu kusenga ku ttaka lya Kabaka nga BLB temanyi .\nAgamba nti abantu abagenda okusengulwa nga bagaala okuliyirirwa basasule fayiro ya mitwalo 10 ne bagyanjula mu kitongole ne kibasasula!\nSalima Mirembe ow’e Mutungo agamba nti obeera mutuuze ng’omanyiddwa e Mmengo kyokka bwe muba musendebwa oba nga mwagala okuliyirirwa temulaba kirungi kya kuba basenze batuufu kubanga era musooka kwewuuba Mmengo kufuna bbaluwa ng’ate ebaako okusasulira obuwanana!\nOmusomesa asse omuyizi ataasasudde 3,000/- eza kookingi\nOmwana eyattiddwa ku kkanisa ya Bugembe akwasizza 3


Bukedde Online - Meeya wa Kampala alaajanidde minisita: "Nnyabo sirina buyinza"\nMeeya wa Kampala alaajanidde minisita: "Nnyabo sirina buyinza"\nPoliisi ekubye omusuubuzi n’azirika\nMEEYA wa Kampala Central, Charles Musoke Sserunjogi ne bakansala ku lukiiko lwe, beecwacwanye mu maaso ga minisita Beti Namisango Kamya nti ennaku gye balimu eyoza lumonde kubanga n’amazzi tebagabawa ate bateeseza mu weema nga batudde ku butebe bwa pulasitiika. Balaajanye nti tebatwalibwa nga bakulembeze.\nMinisita Betty Namugwanya, Beti Kamya ne meeya Sserunjogi ne RCC wa Kampala, Sarah Bananuka mu lukuhhaana.\n“Omukulembeze w’omutima gwa Kampala ayinza atya okuteesa ng’atudde ku butebe bwa pulasitiika, laba emmeeza kwe babisse obutambaala ziringa za mu bbaala.\nTutuuka n’okusaba eccupa y’amazzi naye tewali agikuwa olw’okuba obuyinza bwonna buli wa Jennifer Musisi,” kansala Kikulwe Kaigo bwe yayogedde.\nBaabadde bakyazizza minisita wa Kampala Beti Olive Namisango Kamya eyabadde ne minisita we omubeezi Betty Namugwanya n’abakungu okuva mu minisitule eno.\nBakansala baanyiize bwe baasabye basisinkanire minisita Kamya mu Zion Hotel kyokka ne babategeeza nti tewali ssente ne basalawo okubazimbira weema waggulu w’ekizimbe kyabwe.\nMeeya Charles Sserunjogi yategeezezza Kamya nti tebasobola kwegulira kintu kyonna wadde okukola ku nsonga y’omutuuze eba egguddewo olw’ensonga y’obuyinza bwonna okuggyibwa wansi ne bwambusibwa waggulu.\nYagambye nti basaba n’ebyenfuna byabwe bitunulwemu kubanga tosuubira muntu kukola mirimu gy’abatuuze nga tazziddwaamu mannyi.\nMinisita Beti Kamya yabaanukudde n’abategeeza nti ekimuggye mu ofiisi alambule Kampala kwe kumanya ensonga w’agenda okutandikira ku buli kintu.\nN’ategeeza nti tewali bukulembeze butava eri Katonda era buli eyalondebwa n’ayita mu kalulu amussaamu ekitiibwa era ayagala bakolagane bulungi bonna.\nYagambye nti agenda kukakasa nti asisinkana buli muntu mu Kampala alina ensonga omuli aba bodaboda, ab’obutale, aba KACITA, abagagga n’abakolera ku nguudo.\nOmubaka Mohammed Nsereko yategeezezza nti Kampala yeetaaga omuntu ayagaliza banne era akimanyi nti agenda kukolagana bulungi n’abakulembeze abafuga Kampala.


Amaanyi ga Katonda ag’Okuzza Obuggya—Yakuwa ‘Azza Obuggya Ebintu Byonna’ | Funa Enkolagana\nESSUULA 1 ‘Laba! Ono ye Katonda waffe’\nESSUULA 2 Ddala Oyinza ‘Okufuna Enkolagana Ennungi ne Katonda’?\nESSUULA 3 ‘Mutukuvu, Mutukuvu, Mutukuvu Yakuwa’\nEKITUNDU 1 ‘Alina Amaanyi Mangi’\nESSUULA 4 ‘Yakuwa Alina Amaanyi Mangi’\nESSUULA 5 Amaanyi ge Yakozesa Okutonda—Oyo “Eyakola Eggulu n’Ensi”\nESSUULA 6 Amaanyi Agazikiriza—‘Yakuwa, Mulwanyi Muzira’\nESSUULA 7 Amaanyi ag’Obukuumi—‘Katonda Kye Kiddukiro Kyaffe’\nESSUULA 8 Amaanyi ag’Okuzza Obuggya—Yakuwa ‘Azza Obuggya Ebintu Byonna’\nESSUULA 9 “Kristo Amaanyi ga Katonda”\nESSUULA 10 ‘Mukoppe Katonda’ mu Ngeri Gye Mukozesaamu Amaanyi\nESSUULA 2 “Ayagala Obwenkanya”\nESSUULA 11 “Amakubo Ge Gonna ga Bwenkanya”\nESSUULA 12 “Katonda Si Mwenkanya?”\nESSUULA 13 “Amateeka ga Yakuwa Gaatuukirira”\nESSUULA 14 Yakuwa Akola Enteekateeka ‘y’Ekinunulo ku lw’Abangi’\nESSUULA 15 Yesu ‘Aleeta Obwenkanya mu Nsi’\nESSUULA 16 “Yoleka Obwenkanya” ng’Otambula ne Katonda\nEKITUNDU 3 “Omutima Gwe gwa Magezi”\nESSUULA 17 ‘Amagezi ga Katonda nga Tegakoma!’\nESSUULA 18 Amagezi Agali mu ‘Kigambo kya Katonda’\nESSUULA 19 ‘Amagezi ga Katonda Agali mu Kyama Kye Ekitukuvu’\nESSUULA 20 “Omutima Gwe gwa Magezi”—Kyokka Mwetoowaze\nESSUULA 21 Yesu Abikkula “Amagezi Agava eri Katonda”\nESSUULA 22 “Amagezi Agava Waggulu” Gakolera mu Bulamu Bwo?\nEKITUNDU 4 “Katonda Kwagala”\nESSUULA 23 “Ye Yasooka Okutwagala”\nESSUULA 24 Tewali Kiyinza “Kutwawukanya na Kwagala kwa Katonda”\nESSUULA 25 ‘Obusaasizi bwa Katonda Waffe’\nESSUULA 26 Katonda ‘Omwetegefu Okusonyiwa’\nESSUULA 27 ‘Obulungi Bwe nga Bungi!’\nESSUULA 28 ‘Ggwe Mwesigwa Wekka’\nESSUULA 29 “Okutegeera Okwagala kwa Kristo”\nESSUULA 30 “Mutambulirenga mu Kwagala”\nESSUULA 31 “Funa Enkolagana Ennungi ne Katonda, Naye Anaabeera Mukwano Gwo”\nFuna Enkolagana Ennungi ne Yakuwa\nBISOME MU Afrikaans Albanian Amharic Armenian Aymara Baoule Bengali Bicol Bulgarian Cambodian Catalan Cebuano Chichewa Chinese (Simplified) Chinese (Traditional) Croatian Czech Danish Dutch English Estonian Ewe Finnish French Ga Georgian German Greek Haitian Creole Hausa Hiligaynon Hindi Hungarian Iloko Indonesian Italian Japanese Kikuyu Kiluba Kinyarwanda Kirghiz Kirundi Kisonge Kongo Korean Kwanyama Latvian Lingala Lithuanian Luganda Luo Luswayiri Luwalabu Macedonian Malagasy Malayalam Maltese Myanmar Ndebele (Zimbabwe) Ndonga Niuean Norwegian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Rarotongan Romanian Russian Sango Sepedi Serbian Sesotho (Lesotho) Setswana Seychelles Creole Shona Slovak Slovenian Solomon Islands Pidgin Spanish Sranantongo Swedish Tagalog Tahitian Tamil Thai Tigrinya Tiv Tok Pisin Tongan Tshiluba Tsonga Turkish Twi Ukrainian Umbundu Uruund Venda Vietnamese Xhosa Yoruba Zulu\nAmaanyi ag’Okuzza Obuggya—Yakuwa ‘Azza Obuggya Ebintu Byonna’\n1, 2. Biki abantu bye bafiirwa leero, era okufiirwa okwo kutukolako ki?\nOMWANA abuzizza oba amenye eky’okuzannyisa kye ky’ayagala ennyo era akaaba nnyo. Kikunakuwaza okumulaba ng’akaaba! Kyokka, wali olabye engeri omwana gy’asanyukamu muzadde we bw’azuula ky’aba abuzizza? Eri omuzadde, kiyinza okuba ekyangu ennyo okuzuula eky’okuzannyisa ekyo oba okukiddaabiriza. Naye omwana kimwewuunyisa nnyo era n’asanyuka nnyo. Ekyalabise ng’ekibulidde ddala oba ekyonoonekedde ddala kiba kizziddwaawo!\n2 Yakuwa, Kitaffe ow’oku ntikko, alina amaanyi okuzzaawo ebyo abaana be ab’oku nsi bye balowooza nti baabifiirwa ddala. Kya lwatu, tetutegeeza bya kuzannyisa. Mu ‘biro bino eby’okulaba ennaku,’ tufiirwa ebintu ebikulu ennyo n’okusingawo. (2 Timoseewo 3:1-5) Ebintu bingi abantu bye batwala ng’eby’omuwendo biba mu kabi buli kiseera, gamba, amaka gaabwe, ebintu byabwe, emirimu gyabwe n’embeera y’obulamu bwabwe. Era tuyinza okunakuwala bwe tulowooza ku kwonoonebwa kw’obutonde okuviiriddeko ebika bingi eby’ebisolo n’ebimera okusaanawo. Kyokka, tewali kituluma kusinga kufiirwa mwagalwa. Okufiirwa okwo n’okuba nga tolina ky’oyinza kukolawo kiyinza okukuyitirirako.—2 Samwiri 18:33.\n3. Kiki ekizzaamu amaanyi ekyogerwako mu Ebikolwa by’Abatume 3:21, era Yakuwa anaakozesa ki okukituukiriza?\n3 N’olwekyo, nga kizzaamu nnyo amaanyi okuyiga ku maanyi ga Yakuwa ag’okuzza obuggya ebintu! Nga bwe tujja okulaba, waliwo bingi ebyewuunyisa Katonda by’ayinza era by’ajja okuddiza abaana be ab’oku nsi. Mu butuufu, Baibuli eraga nti Yakuwa ajja ‘kuzza obuggya ebintu byonna.’ (Ebikolwa 3:21, NW) Okutuukiriza ekyo, Yakuwa ajja kukozesa Obwakabaka bwe, obufugibwa Omwana we, Yesu Kristo. Obujulizi bulaga nti Obwakabaka buno bwatandika okufuga mu ggulu mu 1914. * (Matayo 24:3-14) Biki ebirizzibwa obuggya? Ka twetegereze ebimu ku bikolwa bya Yakuwa eby’ekitalo eby’okuzza obuggya ebintu. Ekimu ku byo tukiraba era weekiri. Ebirala bijja kubaawo ku kigero ekinene mu kiseera eky’omu maaso.\nOkuzzibwawo kw’Okusinza Okulongoofu\n4, 5. Kiki ekyatuuka ku bantu ba Katonda mu 607 B.C.E., naye yabawa ssuubi ki?\n4 Ekintu ekimu Yakuwa kye yamala edda okuzzaawo kwe kusinza okulongoofu. Okusobola okutegeera ekyo kye kitegeeza, mu bufunze ka twekenneenye ebyafaayo by’obwakabaka bwa Yuda. Ekyo kijja kutuyamba okutegeera engeri Yakuwa gy’abadde akozesaamu amaanyi ge ag’okuzza obuggya ebintu.—Abaruumi 15:4.\n5 Teeberezaamu engeri Abayudaaya abeesigwa gye baawuliramu Yerusaalemi bwe kyazikirizibwa mu 607 B.C.E. Ekibuga kyabwe kye baali baagala ennyo kyali kizikiriziddwa, nga ne bbugwe waakyo ali ku ttaka. Ekyali kisingawo n’okuba ekibi kyali nti yeekaalu Sulemaani gye yali azimbye, awaali okusinza okw’amazima mu nsi yonna, nayo yali ezikiriziddwa. (Zabbuli 79:1) Abaawonawo baatwalibwa mu buwaŋŋanguse e Babulooni, ensi yaabwe ne bagireka nga matongo, omwetaayiza ensolo enkambwe. (Yeremiya 9:11) Okusinziira ku ndaba y’omuntu, kyalabika nti baali bafiiriddwa byonna. (Zabbuli 137:1) Naye, Yakuwa eyali yalagula edda okuzikirizibwa okwo, era yabawa essuubi nti ekiseera eky’okuzza obuggya ebintu ebyo kyali kijja mu maaso.\n6-8. (a) Nsonga ki eddiŋŋanwa mu biwandiiko bya bannabbi Abebbulaniya, era obunnabbi obwo bwatuukirizibwa butya? (b) Mu biseera byaffe, abantu ba Katonda balabye kutuukirizibwa ki okw’obunnabbi bw’okuzza ebintu obuggya?\n6 Mu butuufu, ensonga y’okuzza obuggya ebintu yaddiŋŋanwa mu biwandiiko bya bannabbi Abebbulaniya. * Okuyitira mu bannabbi abo, Yakuwa yasuubiza okuzza obuggya ensi yaabwe, eddemu okubaamu abantu, ebe ngimu, era nga tewakyaliwo kabi konna okuva eri ensolo enkambwe n’abalabe. Ensi yaabwe eyali egenda okuzzibwawo, Katonda yagyogerako ng’olusuku lwe! (Isaaya 65:25; Ezeekyeri 34:25; 36:35) Ekisingawo n’obukulu, okusinza okulongoofu kwandizziddwaawo, era ne yeekaalu n’ezimbibwa nate. (Mikka 4:1-5) Obunnabbi buno bwawa Abayudaaya abaali mu buwaŋŋanguse essuubi, ne kibayamba okugumiikiriza obuddu bwe baalimu okumala emyaka 70 mu Babulooni.\n7 Kulwaddaaki, ekiseera eky’okuzza ebintu obuggya kyatuuka. Oluvannyuma lw’okununulwa mu Babulooni, Abayudaaya baddayo mu Yerusaalemi ne baddamu okuzimba yeekaalu ya Yakuwa. (Ezera 1:1, 2) Bwe baanywerera ku kusinza okulongoofu, Yakuwa yabawa omukisa, n’afuula ettaka lyabwe eggimu era eryaza ebirime. Yabakuuma okuva ku balabe baabwe n’ensolo enkambwe ezaali zimaze amakumi g’emyaka nga zeetaaya mu nsi yaabwe. Nga bateekwa okuba nga baajaguza nnyo olw’amaanyi ga Yakuwa ag’okuzza obuggya ebintu! Kyokka, obunnabbi obwo obw’okuzza obuggya bwali butuukiriziddwa ku kigero kitono nnyo. Okutuukirizibwa okusingawo obunene kwali kwa kubaawo mu ‘nnaku ez’oluvannyuma,’ mu kiseera kyaffe, nga Muzzukulu wa Kabaka Dawudi eyasuubizibwa edda atuuziddwa ku ntebe y’obwakabaka.—Isaaya 2:2-4; 9:6, 7.\n8 Nga Yesu yaakatuuzibwa ku ntebe y’Obwakabaka mu ggulu mu 1914, yakola ku byetaago eby’omwoyo eby’abantu ba Katonda abeesigwa ku nsi. Nga Kuulo Omuperusi bwe yasumulula ensigalira y’Abayudaaya okuva mu Babulooni mu 537 B.C.E., ne Yesu yasumulula ensigalira y’Abayudaaya ab’omwoyo—abagoberezi be—okuva mu buyinza bwa Babulooni eky’omu kiseera kyaffe, eddiini ez’obulimba. (Abaruumi 2:29; Okubikkulirwa 18:1-5) Okuva mu 1919, okusinza okulongoofu kuzziddwawo mu bulamu bw’Abakristaayo ab’amazima. (Malaki 3:1-5) Okuva mu kiseera ekyo, abantu ba Yakuwa bamusinziza mu yeekaalu ye ey’eby’omwoyo erongoosedwa, ng’eno y’enteekateeka ya Katonda ey’okusinza okulongoofu. Lwaki kino kikulu nnyo gye tuli leero?\nEnsonga Lwaki Okuzzibwa Obuggya mu By’Omwoyo Kikulu\n9. Oluvannyuma lw’ekiseera ky’abatume, amakanisa ga Kristendomu gaakola ki okusinza kwa Katonda, naye Yakuwa akoze ki mu kiseera kyaffe?\n9 Lowooza ku bino ebyaliwo mu byafaayo. Abakristaayo mu kyasa ekyasooka baafuna emikisa mingi mu by’omwoyo. Naye Yesu n’abatume baalagula nti okusinza okw’amazima kwandyonooneddwa era ne kuggwaawo. (Matayo 13:24-30; Ebikolwa 20:29, 30) Oluvannyuma lw’ekiseera ky’abatume, Kristendomu yatutunukawo. Abakulembeze baayo baagoberera enjigiriza n’ebikolwa eby’ekikaafiiri. Era baakifuula kizibu nnyo okutegeera Katonda kubanga bamunnyonnyola okuba Tiriniti etategeerekeka, era ne bayigiriza abantu okwenenya eri abasosodooti n’okusaba Malyamu ‘n’abatuukirivu’ mu kifo kya Yakuwa. Kati oluvannyuma lw’ebyasa bingi nga waliwo okuyigiriza okw’obulimba, kiki Yakuwa ky’akoze? Mu nsi ey’akakyo kano—ensi ejjudde obulimba bw’eby’eddiini n’ebikolwa ebibi—Yakuwa ayingidde mu nsonga n’azzaawo okusinza okulongoofu! Awatali kusavuwaza, tuyinza okugamba nti okuzzibwawo kuno, kimu ku bintu ebisingirayo ddala obukulu ebibaddewo mu biseera byaffe.\n10, 11. (a) Bintu ki ebibiri ebizingirwa mu lusuku lwa Katonda olw’eby’omwoyo, era okwatibwako otya? (b) Bantu ba ngeri ki Yakuwa b’akuŋŋaanyizza mu lusuku lwe olw’eby’omwoyo, era baliba na nkizo ya kulaba ki?\n10 N’olwekyo, Abakristaayo ab’amazima bali mu lusuku lwa Katonda olw’eby’omwoyo. Olusuku luno luzingiramu ki? Ebintu bibiri ebikulu. Ekisooka kwe kusinza okulongoofu okwa Katonda ow’amazima, Yakuwa. Atuteereddewo okusinza okutaliimu bulimba wadde okubuzaabuzibwa, era atuwadde emmere ey’eby’omwoyo. Kino kitusobozesa okuyiga ku Kitaffe ow’omu ggulu, okumusanyusa n’okufuna enkolagana ennungi naye. (Yokaana 4:24) Eky’okubiri kikwata ku bantu. Nga Isaaya bwe yalagula, ‘mu nnaku ez’oluvannyuma,’ Yakuwa ayigirizza abasinza be ekkubo ery’emirembe. Aggyewo entalo mu ffe. Wadde nga tetutuukiridde, atuyamba okwambala ‘omuntu omuggya.’ Asiima bye tukola era n’atuwa omwoyo gwe omutukuvu, ogutusobozesa okwoleka ebibala ebirungi. (Abaefeso 4:22-24; Abaggalatiya 5:22, 23) Bw’oba okolera awamu n’omwoyo gwa Katonda omutukuvu, mazima ddala oli mu lusuku lwa Katonda olw’eby’omwoyo.\n11 Yakuwa akuŋŋaanyizza mu lusuku lwe olw’eby’omwoyo abantu b’ayagala, kwe kugamba, abo abamwagala, abaagala emirembe, era ‘abamanyi obwetaavu bwabwe obw’eby’omwoyo.’ (Matayo 5:3, NW) Abalinga abo be baliba n’enkizo ey’okulaba okuzzibwa obuggya okw’abantu n’ensi yonna, okusingawo n’okuba okw’ekitalo.\n“Laba, Byonna Mbizzizza Buggya”\n12, 13. (a) Lwaki obunnabbi bw’okuzza obuggya ebintu buteekwa okutuukirizibwa mu ngeri esingawo? (b) Ekigendererwa kya Yakuwa ekikwata ku nsi ekyayogerwako mu Adeni kye kiruwa, era lwaki kino kituwa essuubi mu biseera eby’omu maaso?\n12 Bungi ku bunnabbi obwogera ku kuzza ebintu obuggya tebukoma ku bya mwoyo byokka. Ng’ekyokulabirako, Isaaya, yayogera ku kiseera abalwadde, abalema, abazibe, ne bakiggala lwe baliwonyezebwa era n’okufa ne kuggibwawo ddala. (Isaaya 25:8; 35:1-7) Ebisuubizo ng’ebyo tebyatuukirizibwa ku Isiraeri eky’edda. Era wadde tulabye okutuukirizibwa kw’obunnabbi buno mu ngeri ey’eby’omwoyo mu kiseera kyaffe, tulina ensonga ennywevu okugamba nti mu biseera eby’omu maaso, bujja kutuukirira ku kigero ekinene nga abalwadde, abalema, n’abazibe bonna bawonyezebwa era nga n’okufa kuggibwawo. Ekyo tukikakasa tutya?\n13 Mu Adeni, Yakuwa yamanyisa bulungi ekigendererwa kye ekikwata ku nsi: Yali ya kubeeramu abantu abasanyufu, abalamu obulungi, era abali obumu. Omusajja n’omukazi baali ba kulabirira ensi ne byonna ebigiriko, bagifuule olusuku lwa Katonda. (Olubereberye 1:28) Naye embeera si bw’etyo bw’eri kati. Kyokka, tube bakakafu nti ebigendererwa bya Yakuwa tebiyinza kulemesebwa. (Isaaya 55:10, 11) Yesu, nga Kabaka eyalondebwa Yakuwa, ajja kusobozesa Olusuku lwa Katonda ku nsi okubaawo.—Lukka 23:43.\n14, 15. (a) Yakuwa anazza atya ‘ebintu byonna obuggya’? (b) Obulamu bulibeera butya mu Lusuku lwa Katonda, era kiki ekisinga okukusikiriza?\n14 Teeberezaamu ng’ensi yonna efuuliddwa Olusuku lwa Katonda! Yakuwa ayogera bw’ati ku kiseera ekyo: “Laba, byonna mbizzizza buggya.” (Okubikkulirwa 21:5) Fumiitiriza ekyo kye kiritegeeza. Nga Yakuwa amaze okuzikiriza enteekateeka y’ebintu eno embi, wajja kuddawo ‘eggulu eriggya n’ensi empya.’ Kino kitegeeza nti gavumenti empya ey’omu ggulu ejja kufuga abantu abaagala Yakuwa era abakola by’ayagala ku nsi. (2 Peetero 3:13) Setaani ne balubaale be bajja kusuulibwa mu bunnya obutakoma. (Okubikkulirwa 20:3) Ogwo gwe gujja okuba mulundi ogusookera ddala oluvannyuma lw’enkumi n’enkumi z’emyaka, abantu okuba nga tebeetooloddwa mbeera mbi era ezoonoona. Abantu bajja kufuna obuweerero bwa maanyi nnyo.\n15 Kulwaddaaki, tujja kusobola okulabirira nsi eno efaanana obulungi mu ngeri gye yalina okulabirirwa mu kusooka. Ensi erina obusobozi bw’okwezza obuggya. Ennyanja n’emigga ebyonooneddwa biyinza okwezza obuggya singa ekibiviirako okwonoonebwa kiggibwawo; ettaka eryonooneddwa entalo liyinza okwezza obuggya singa entalo zikoma. Nga kiriba kya ssanyu okugoberera amateeka g’omu butonde, okusobola okufuula ensi yonna ekifo ekifaanana obulungi ennyo ng’olusuku Adeni bwe lwali, era ekirimu ebika ebingi ennyo eby’ebimera n’ebisolo! Mu kifo ky’okumala gazikiriza ebisolo n’ebimera, omuntu ajja kuba mu mirembe n’ebitonde byonna ku nsi. N’abaana bajja kuba tebakyatya nsolo nkambwe.—Isaaya 9:6, 7; 11:1-9.\n16. Mu Lusuku lwa Katonda, kuzza ki obuggya okulikwata ku buli muntu omwesigwa?\n16 N’abantu kinnoomu bajja kuzzibwa obuggya. Oluvannyuma lwa Kalumagedoni, abaliwonawo bajja kulaba okuwonyezebwa okw’ekyamagero mu nsi yonna. Nga bwe yakola ng’ali ku nsi, Yesu ajja kukozesa amaanyi agamuweebwa Katonda okuwonya bamuzibe, bakiggala n’abalema. (Matayo 15:30) Bannamukadde bajja kuddamu okuba n’amaanyi ag’ekivubuka, era nga balamu bulungi. (Yobu 33:25) Tebaliba na nkanyanya wadde obukosefu bwonna. Abantu bonna abeesigwa bajja kukitegeera nti ekibi n’obutali butuukirivu bigenda biggwaawo mpolampola. Nga tujja kwebaza nnyo Yakuwa Katonda olw’amaanyi ge ag’ekitalo agazza ebintu obuggya! Kati ka twekkaanye ekintu ekirala ekizzaamu ennyo amaanyi ekinaabaawo mu kiseera ekyo eky’okuzza ebintu obuggya.\nOkuzzaawo Obulamu bw’Abafu\n17, 18. (a) Lwaki Yesu yanenya Abasaddukaayo? (b) Mbeera ki ezaaleetera Eriya okusaba Yakuwa okuzuukiza omwana?\n17 Mu kyasa ekyasooka C.E., abakulembeze b’eddiini abamu abayitibwa Abasaddukaayo, baali tebakkiririza mu kuzuukira. Yesu yabanenya bw’ati: “Mukyama olw’obutamanya ebyawandiikibwa, newakubadde amaanyi ga Katonda.” (Matayo 22:29) Yee, Ebyawandiikibwa biraga nti Yakuwa alina amaanyi ng’ago ag’okuzza ebintu obuggya. Mu ngeri ki?\n18 Teeberezaamu ekintu kino ekyaliwo mu kiseera kya Eriya. Nnamwandu yali asitudde omwana we eyali afudde. Nnabbi Eriya eyali omugenyi wa nnamwandu ateekwa okuba nga yanakuwala nnyo. Emabegako, yali awonyezza omwana oyo okufa enjala. Kirabika Eriya yali ayagala nnyo omwana oyo. Maama w’omwana yali munakuwavu nnyo. Omwana ono ye yekka gwe yalina era yamujjukizanga bbaawe eyafa. Ayinza okuba yali asuubira omwana we okumulabirira ng’akaddiye. Olw’ennaku ennyingi ennyo, nnamwandu yalowooza nti yali abonerezebwa olw’ensobi gye yakola emabega. Eriya yali tayagala nnaku ya nnamwandu kweyongera. Yaggya omulambo ku nnamwandu, n’agutwala mu kisenge kye n’asaba Yakuwa Katonda okuzzaawo obulamu bw’omwana oyo.—1 Bassekabaka 17:8-21.\n19, 20. (a) Ibulayimu yalaga atya nti yali akkiririza mu busobozi bwa Yakuwa obw’okuzzaawo omuntu, era okukkiriza okwo yali akwesigamya ku ki? (b) Yakuwa yasiima atya okukkiriza kwa Eriya?\n19 Eriya si ye yasooka okukkiririza mu kuzuukira. Ebikumi by’emyaka emabega, Ibulayimu yalina okukkiriza nti Yakuwa alina obusobozi bw’okuzzaawo obulamu bw’omuntu era yalina ensonga ennungi okulowooza bw’atyo. Ibulayimu bwe yali aweza emyaka 100 egy’obukulu ne Saala ng’alina emyaka 90, Yakuwa yazza obuggya amaanyi gaabwe ag’okuzaala, mu ngeri ey’ekyamagero, n’asobozesa Saala okuzaala omwana. (Olubereberye 17:17; 21:2, 3) Ng’omwana oyo amaze okukula, Yakuwa yasaba Ibulayimu okuwaayo omwana we nga ssaddaaka. Ibulayimu yalaga okukkiriza, ng’amanyi nti Yakuwa asobola okuzzaawo obulamu bwa Isaaka. (Abaebbulaniya 11:17-19) Okukkiriza okw’amaanyi bwe kutyo Ibulayimu kwe yalina kutuyamba okutegeera ensonga lwaki bwe yali tannalinnya lusozi kuwaayo Isaaka, yakakasa abaweereza be nti ye ne Isaaka bandikomyewo.—Olubereberye 22:5.\n“Laba, omwana wo mulamu”!\n20 Yakuwa yawonyawo obulamu bwa Isaaka, ne kiba nti kyali tekyetaagisa kumuzuukiza mu kiseera ekyo. Kyokka, ku bikwata ku Eriya, omwana wa nnamwandu yali amaze okufa, naye teyali wa kusigala mu mbeera eyo kumala bbanga ddene. Yakuwa yasiima okukkiriza kwa nnabbi ng’azuukiza omwana oyo! Oluvannyuma Eriya yawa nnamwandu omwana we, era n’amugamba: “Laba, omwana wo mulamu”!—1 Bassekabaka 17:22-24.\n21, 22. (a) Okuzuukizibwa okwogerwako mu Byawandiikibwa kwalina kigendererwa ki? (b) Mu Lusuku lwa Katonda, ani alizuukiza abantu, era alizuukiza benkana wa?\n21 Bwe kityo nno, ogwo gwe gwali omulundi ogusookera ddala mu Baibuli, Yakuwa okukozesa amaanyi ge okuzuukiza omuntu. Oluvannyuma, Yakuwa yawa Erisa, Yesu, Pawulo ne Peetero amaanyi okuzuukiza abantu. Kya lwatu nti abo abaazuukizibwa baddamu ne bafa. Wadde kiri kityo, ebintu ng’ebyo ebyogerwako mu Baibuli bitulaga ebinaabaawo mu biseera eby’omu maaso.\n22 Mu Lusuku lwa Katonda, Yesu ajja kutuukana n’ekifo kye ekya ‘okuzuukira n’obulamu.’ (Yokaana 11:25) Ajja kuzuukiza obukadde n’obukadde bw’abantu, abawe omukisa okubeera mu Lusuku lwa Katonda ku nsi emirembe gyonna. (Yokaana 5:28, 29) Teeberezaamu essanyu eriribaawo ng’ab’emikwano n’ab’eŋŋanda, abazuukiziddwa bagwaŋŋana mu bifuba mu ssanyu eppitirivu! Abantu bonna bajja kutendereza Yakuwa olw’obusobozi bwe obw’okuzzawo obulamu bw’abantu.\n23. Yakuwa yalaga atya amaanyi ge mu ngeri ey’ekitalo, era ekyo kituwa bukakafu ki ku ssuubi lyaffe ery’omu biseera eby’omu maaso?\n23 Yakuwa atuwadde obujulizi obwesigika obulaga nti essuubi eryo kkakafu. Ng’ayoleka amaanyi ge ago mu ngeri ey’ekitalo ennyo, Yakuwa yazuukiza Omwana we, Yesu, ng’ekitonde eky’amaanyi eky’omwoyo eky’omu ggulu, Yesu n’aba nga y’amuddirira mu buyinza. Oluvannyuma lw’okuzuukizibwa, Yesu yalabikira ebikumi n’ebikumi by’abantu. (1 Abakkolinso 15:5, 6) N’abo ababuusabuusa, obujulizi ng’obwo bwandibadde bubamala. Yakuwa alina amaanyi okuzzaawo obulamu.\n24. Lwaki tuyinza okuba abakakafu nti Yakuwa ajja kuzuukiza abafu, era ssuubi ki ffenna lye tusaanidde okutwala nga lya muwendo?\n24 Yakuwa talina bubeezi maanyi kuzzaawo bafudde naye era ayagala nnyo n’okukikola. Yobu, omusajja omwesigwa, yaluŋŋamizibwa okwogera nti Yakuwa ayagala nnyo okuzuukiza abafu. (Yobu 14:15, NW) Tosikirizibwa eri Katonda waffe, ayagala ennyo okukozesa amaanyi ge ag’okuzza obuggya mu ngeri ng’eyo ey’okwagala? Kyokka, jjukira nti okuzuukira ngeri emu bumu ey’omulimu omukulu Yakuwa gw’anaakola okuzza ebintu obuggya. Nga weeyongera okunyweza enkolagana naye, siimanga essuubi ery’ekitalo ly’olina ery’okulaba Yakuwa ‘ng’azza obuggya ebintu byonna.’—Okubikkulirwa 21:5.\n^ lup. 3 ‘Ekiseera eky’okuzza obuggya ebintu byonna’ kyatandika Obwakabaka bwa Masiya bwe bwateekebwawo nga muzzukulu wa Kabaka Dawudi y’atudde ku ntebe y’obwakabaka. Yakuwa yasuubiza nti muzzukulu wa Dawudi ajja kufuga emirembe gyonna. (Zabbuli 89:35-37) Naye oluvannyuma lwa Babulooni okuzikiriza Yerusaalemi mu 607 B.C.E., tewaaliwo muzzukulu wa Dawudi eyaddamu okutuula ku ntebe y’obwakabaka. Yesu, eyazaalibwa ku nsi mu lunyiriri lwa Dawudi, ye yafuuka Kabaka oyo eyasuubizibwa bwe yatuuzibwa ku ntebe mu ggulu.\n^ lup. 6 Ng’ekyokulabirako, Musa, Isaaya, Yeremiya, Ezeekyeri, Koseya, Yoweeri, Amosi, Obadiya, Mikka, ne Zeffaniya bonna baayogera ku nsonga eyo.\n2 Bassekabaka 5:1-15 Olw’okubeera omuwombeefu, omusajja omu ayogerwako mu Baibuli yaganyulwa atya mu maanyi ga Yakuwa ag’okuzza obuggya?\nYobu 14:12-15 Yobu yalina ssuubi ki, era ennyiriri zino ziyinza zitya okukwata ku ssuubi lyaffe ery’omu biseera eby’omu maaso?\nZabbuli 126:1-6 Abakristaayo leero bayinza kuwulira batya ku bikwata ku kuzzibwawo kw’okusinza okulongoofu era n’okukwenyigiramu?\nAbaruumi 4:16-25 Lwaki kikulu okukkiririza mu maanyi ga Yakuwa ag’okuzza ebintu obuggya?\nKatonda Yalina Kigendererwa Ki Okutonda Abantu?\nObulamu bulibeera butya ng’ensi emaze okufuuka olusuku lwa Katonda?\nObwa Nnannyini ku kitabo kino


Bukedde Online - Cotilda weebale kundaga mukwano\nMmalamu mangu akagoba\nAbaana bange be banzijanjaba\nSIMANYI ngeri gye nnyinza kunnyonnyola mukwano gwange ne mwana muwala gwe nnina. Amazima buli lunaku omukwano gwaffe gweyongera era y’ensonga lwaki nfunye ku kanyama. Nze Ronald Lugumya Mbeera Kalagi- Nakifuma.\nSIMANYI ngeri gye nnyinza kunnyonnyola mukwano gwange ne mwana muwala gwe nnina.\nAmazima buli lunaku omukwano gwaffe gweyongera era y’ensonga lwaki nfunye ku kanyama. Nze Ronald Lugumya Mbeera Kalagi- Nakifuma.\nAbatamanyi mukwano kino bayinza okukayita akajanja oba okutijja kw’omukwano gw’ekivubuka, kyokka nga ge mazima. Kuba ono omwana Katonda yamumpeesa emikono ebiri era kirabo kyennyini. Kati emyaka musanvu nga ndi ne mwana muwala, Cotilda Nalubega.\nOkutandika omukwano guno, twasisinkana ku kyalo gye tubeera era we twakulira. Wabula kiba kizibu okumatiza omuntu gw’okuze naye ku kyalo ng’akulaba naawe omulaba.\nNnamusonsekanga obugambo wabula nga nninga ayiwa ensaano ku mazzi nga siraba bw’akyukako. Kino tekyammalaamu maanyi kwe kusalawo okugenda mu maaso nga mmutonera obulabo n’okumusonseka obugambo obuwooma okutuusa lwe nnamutengula omutima n’akkiriza.\nAmangu ddala nga tumaze okukkiriziganya era ng’omukwano gwaffe gutandise okutunyumira, nnamusaba tubeere ffembi tulinnyise omukwano gwaffe eddaala.\nYabitegeeza bakadde be ne tutandika okubeera ffenna newankubadde tetunnagenda mu butongole.\nNneebaza bakadde ba mukyala wange kuba tuli bavubuka naye mwana muwala ono Owengabi baamukuza bulungi. Alina empisa, mukazi mukozi, muyiiya, mugumiikiriza, muwulize ate muwabuzi. Bino bikoze kinene okutukuumira mu bufumbo bwaffe buno.\nNewankubadde ng’obufumbo bubaamu okusoomoozebwa okw’enjawulo naye olw’obusirise, okukwata empola wamu n’okuteesa bisobodde okutukuuma ate ne Katonda n’atuwa ezzadde era nga tusuubira n’okuzza ku mwana essaawa yonna.\nNalubega nkusuubiza nja kutuukiriza obuvunaanyizibwa bwonna omuli okukuzimbira amaka, okukyala mu bakadde awamu n’okugumira ku ggwe wekka kuba osobodde okubaawo ku lwange mu buli kimu nga taata w’abaana bo.\nNewankubadde nnazaalako ebbali abaana babiri naye nkusuubiza nti ggwe kati kwe ngumidde era y’ensonga lwaki nkitadde ne mu lwatu buli omu amanye nti gwe wange.\nLaavu ya Cissy ennemye lwa jjoogo\nEbikwata enviiri ebyaka bye biri ku mulembe\nAmannya g'abajaasi abaasimattuse\nAbasuubuzi mu akeedi z'omu Kampala bajula kuddayo mu byalo\nAmalwaliro amanene gongezza ebisale\nEnjaga: Eyali ey'abayaaye kati abagagga, bannabyabufuzi n'abayivu nabo bagyettanira


Bukedde Online - Olukiiko lwâ€™Obulabirizi lugobye lipooti yâ€™ensasaanya\nOlukiiko lwâ€™Obulabirizi lugobye lipooti yâ€™ensasaanya\nAba UMEME musooke mutunnyonyole nga temunn...\nAdded 25th October 2009\nAbakiise era baalaze obutali bumativu bwe baakizudde nti Ven. Mmembe yakozesa ababalirizi b'ebitabo abaakakasa lipoota eno kyokka nga tebaalondebwa lukiiko olufuzi olw'Obulabirizi nga bwe kiteekeddwa okubeera.\nChristineÂ MulimiraÂ atuula ku Lukiiko lw'Obulabirizi yategeezezza nti kyewuuny\nChristineÂ MulimiraÂ atuula ku Lukiiko lw'Obulabirizi yategeezezza nti kyewuunyisa okulaba ng'ensimbi zonna eziba zikung'aanyiziddwa zikozesebwa ne ziggwaawo kyokka ng'engeri gye zisaasaanyiziddwa teyalambikiddwa bulungi mu lipoota.\nDr.Â StephenÂ KituukaÂ naye yalaze obweraliikirivu olw'eggwanika lya Lutikko obutasasula nsimbi za bitongole omuli eky'abavubuka, Mother's Union mu budde okubisobozesa okwekulaakulanya.\nMuÂ Â kunnyonnyola,Â Â Ven. Mmembe yategeezezza olukiiko olwatudde e Namirembe ku Lwokutaano nti lipoota teriimu nsobi era yakakasibwa ababalirizi b'ebitabo.\nAbakiiseÂ baavuddeÂ mu mbeera, nga bagamba nti ababalirizi b'ebitabo abagambibwa okukakasa lipoota eno tebaalondebwa lukiiko olufuzi olw'Obulabirizi bw'e Namirembe nga bwe kiteekeddwa okukolebwa.\nÂ BakkaanyizzaÂ Â obutayisa lipoota eno, ezzibweyo mu ggwanika ne balagira olukiiko olufuzi okulonda ababalirizi abakugu bagyekenneenye okuzuula oba tewali nsimbi zaabulankanyizibwa.\nOlukiiko lwayisizza embalirira y'omwaka ogujja ya kawumbi 1 n'obukadde 727 ezisuubirwa okukung'aanyizibwa mu ttaka, ebirabo n'emitemwa egy'enjawulo era zonna zisuubirwa okusaasaanyizibwa.\nâ€˜Abaganda mujjumbire emikolo gyâ€™obuwangwaâ€™\nVictoria High bavumiridde abasomesa abaganza abayizi\nAbayeekera bawambye ekibuga Sabha\nTtimu y'eggwanga ey'omupiira ey'abakazi eyingidde enkambi\nAbakubi b'ebikonde abagenda okwetaba mu z'ensi yonna bapimiddwa leero\nAbeebikonde beeyongeddemu ebbugumu


Bukedde Online - Boofiisa ba poliisi Muhangi ne Anguma kkooti ebayimbudde\n‘Mukebere nnamba z’essimu okuzuula oba ziri...\nKkooti egobye egimu ku misango egyaggulwa...\nEYALI akulira ekitongole kya Flying Squad, Herbert Muhangi abadde amaze emyaka ebiri mu kkomera ng’avunaanibwa okuwamba bannansi ba Rwanda ayimbuddwa.\nSCP Jole Aguma ( ku kkono), Kwarisiima (wakati) ne Magada nga bali mu kaguli. Baayimbuddwa eggulo.\nMuhangi yasaba kkooti y’amagye emukkirize okweyimirirwa n’awaayo abantu babiri ab’okumusemba okwali akulira abakozi mu poliisi ACP Emmanuel Muhairwe n’omukugu mu kunoonyereza mu poliisi ACP Elvis Byamugisha.\nKkooti yamukkiriza okweyimirira ku bukadde 10 ezitali za buliwo n’abamweyimiridde buli omu ne bamulagira okusasula obukadde 20 nga nazo si za buliwo.\nNga February 19, 2019, Muhangi yayimbulwa kkooti kyokka yali tannava mu luggya n’addamu n’akwatibwa abajaasi abaali mu ngoye za bulijjo nazzibwa mu nkambi y’amagye eya Military Police gy’abadde akuumirwa ne banne.\nAmagye gaategeeza nga bwe waliwo emisango emirala egigenda okumuvunaanibwa kyokka n’okutuusa lwayimbuddwa nga tebannaba kuvunaanwa.\nKino kitegeeza nti akakalu kkooti ke yamuwa kaabadde kakyaliko era kwe yayimbuliddwa.\nEggulo, Muhangi yaleeteddwa ku kkooti y’amagye e Makindye okuva mu miritale era teyatwaliddwa mu kkooti wabula yagenze ew’omuwandiisi wa kkooti eyamuwaddde ebbaluwa eraga nti akkiriziddwa okweyimirirwa.\nMuhangi yakwatibwa n’avunaanibwa wamu ne yali mukama we Gen. Edward Kale Kayihura, Nixon Agasirwe ne boofiisa ba poliisi abalala emisango gy’okuwamba bannansi ba Rwanda okuli Lt. Joel Mutabaazi, Jackson Karemera ne Sgt. Vincent Kaliisa abaali banoonya obubudamu mu Uganda ne babazza e Rwanda nga tebalina lukusa.\nBano era bavunaanibwa okulagajjalira ebyokulwayisa naddala emmundu bwe baaziwa abantu abatalina kubeera nazo nga muno mwe muli ne yali omuyima wa boodabooda 2010 Abdallah Kitatta eyasibwa emyaka 10 lw’okusangibwa n’emmundu mu bukyamu.\nAbalala abavunaanibwa ne Muhangi kuliko; Nixon Agasirwe eyali akulira ebikwekweto, Col. Ndahura Atwoki, Abel Tumukunde, Faizal Katende, SSP Joel Aguma, Benon Atwebembeirwe, SSP Richard Ndaboine, ASP Patrick Muramira, AIP Jonas Ayebeza ne D/C Abel Kitagenda.\nAGASIRWE ASIGADDEYO MU KKOMERA BANNE BAYIMBUDDWA\nKu kibinja kya boofiisa bano abavunaanibwa, ebikonge byonna biyimbuddwa nga kati eyali akulira ebikwekweto, mu poliisi SSP Nixon Agasirwe yasigaddeyo.\nKkooti y’amagye yayimbudde eyali akulira akakiiko ka poliissi akakwasisa empisa aka Police Standards Unit (PSU) SCP Joel Aguma, D/CPL Amon Kwarisiima ne D/ASP James Magada ku kakalu kaayo.\nAguma yaleese abamweyimiridde nga bonna babaka ba Palamenti okwabadde Jimmy Akena, Felix Okoth Obong owa Dokoro South ne Joy Atim owa Lira disitulikiti kkooti be yakkirizza okumweyimirira.\nOno yayimbuddwa ne Amon Kwarisiima ne James Magada nga kkooti yabayimbudde ku kakalu ka bukadde 10 ezitali zaabuliwo nga abaabeeyimiridde buli omu waakusasula obukadde 20 nga nazo si za buliwo.\nWadde Maj. Samuel Masereje ow’oludda oluwaabi yabadde awakanyizza okusaba kwabwe okweyimirira ng’agamba nti boofiisa bano balina obusobozi obuyinza okutaataaganya okunoonyereza n’abajulizi, looya waabwe Maj. Kamanda Mutungi yagambye nti bano tebayinza kubaako kyonna kye bataataaganya mu musango.\nBwe yabadde asoma ensala ya kkooti ku kusaba kwabwe, ssentebe wa kkooti Lt. Gen. Andrew Gutti yategeezezza nti batunuulidde okusaba kw’enjuyi zombi ne basalawo abawawaabirwa bayimbulwe.\nYabalagidde okweyanjulanga ew’omuwandiisi wa kkooti buli Lwokusatu lw’oluvannyuma lw’ennaku 14, obutafuluma bitundu bya Kampala ne Wakiso nga tebafunye lukusa lwa kkooti n’okweyanjulanga buli lwe balagiddwa.\nAguma ne Muhangi beegase ku yali muka waabwe Gen. Kayihura, Col Ndahura Atwoki eyali owa Crime Intelligence nga baasooka okuyimbulwa. Kati Nixson Agasirwe ye munene ali ku fayiro eno asigadde mu kkomera.


Bukedde Online - Bajeti esomwa leero\nBajeti esomwa leero\nKenzo enju yagiguze obukadde 500: Alaze ...\nOmwana gweyatulugunyizza amukwasizza\nAdded 11th June 2015\nOLWALEERO, Minisita w’Ebyensimbi, Matia Kasaija lw’asoma bajeti y’eggwanga ey’omwaka gw’ebyensimbi 2015/16 ejjudde emisolo emikakali gavumenti gy’ereese okwongera okukamula ssente mu bantu okusobola okusasulira pulogulaamu zaayo ez’okukulaakulanya eggwangan’okutumbula embeera z’abantu.\nOLWALEERO, Minisita w’Ebyensimbi, Matia Kasaija lw’asoma bajeti y’eggwanga ey’omwaka gw’ebyensimbi 2015/16 ejjudde emisolo emikakali gavumenti gy’ereese okwongera okukamula ssente mu bantu okusobola okusasulira pulogulaamu zaayo ez’okukulaakulanya eggwanga n’okutumbula embeera z’abantu.\nBajeti eno ey’obuwumbi 23,900 y’embalirira ya Uganda ekyasinze obunene mu byafaayo by’eggwanga lino bukya lifuna obwetwaze mu October 1962 ng’esingidde wala Bajeti eyasomwa\nomwaka oguwedde nga June 12 eyali ey’obuwumbi 15,054 nga yayayanjulwa eyali Minisita w’Ebyensimbi, Maria Kiwanuka.\nMinisita Kasaija agenda kwanjula Bajeti eno mu lutuula lwa Palamenti olw’enjawulo ku Serena Hotel olwaleero ku ssaawa 8:30 ku mukolo ogugenda okwetabwamu ne Pulezidenti Museveni n’abagenyi abayite.\nKasaija anaaba asoma bajeti eno nga ne baminisita b’Ebyensimbi mu Kenya, Tanzania, Rwanda ne Burundi nabo bali mu kusoma Bajeti z’amawanga gaabwe mu nkola eyatandikibwawo amawanga\nag’omukago gwa East Africa.\nObutafaananako ng’enkola ebaddewo, Bajeti y’omulundi guno egenze okusomwa nga Palamenti yamaze okugiyitamu muwendo ku muwendo ababaka ne bagikakasa era emisolo emipya n’emikadde egirinnyisiddwa gigenda kutandika okukola nga July 1, 2015.\nMuseveni agabudde kabineti ye ekijjulo n'ababuulira Gavumenti ye byetuseeko mu myaka 30\nOmuko talabise okwanjula ne kuyiika\n‘Emmwaanyi bazikolere etteeka okutumbula omutindo’


Bukedde Online - Bw’olabirira enkoko mu kiseera ky’ebbula ly’emmere\nBw’olabirira enkoko mu kiseera ky’ebbula ly’emmere\nYiga bwe bakola ebigimusa mu kasasiro\nYiga bw’onoga ssente mu byennyanja mu 2017...\nAdded 19th December 2016\n“Bw’oba onoofuna mu nkoko olina okuzaagala nga ggwe bwe weeyagala. Kino kitegeeza nti olina okuzirabirira mu ngeri esinga okuba ennungi olwo nazo zikuwe ky’oyagala. Olina okuzigema ng'osinziira ku kipande ekikuweebwa ng’oziguze, tolina kuyisa mu lunaku lwe baakugamba kuzigemerako. Ssinga ogoberera ekipande kino enkoko tezitawaanyizibwa ndwadde.\nBen Lubega mu nkoko ze.\nOKULUNDA enkoko gwafuuka mulimu ng’emirala gyonna omuntu gy’akola okufunamu ensimbi. Bw’ogutandika ssente zivaamu mangu, kuba bw’oba olunze nkoko za nnyama otandika okuzitunda ku wiiki mukaaga, ez’amagi zibiikira ku myezi mukaaga.\nBen Lubega, omutuuze w’omu Kireku e Bweyogerere mulunzi wa nkoko z’amagi, akulaga engeri gy’oyinza okulunda enkoko n’ozifunamu mu bbula lya ssente eririwo mu ggwanga n’okuba ng’ebikozesebwa ku nkoko kati bya buseere.\nLubega alunda enkoko ezisoba mu 2,000 ng'azirundira ku bunene bwa poloti ya ffuuti 100 ku 75 . Omulimu guno agumazemu emyaka esatu.\nEnkoko zange buli lunaku zirya kkiro 90 era emmere eno nze ngyetabulira. Ebirungo ne bulandi mbigula mu Kisenyi. Bbeeyi y’emmere y’enkoko yalinnya, ensawo eya kkiro 100 eyali egula 70,000/- kati egula 110,000/- sso nga ggwe bw’ogyetabulira eggweera mu 70,000/-.\nOkugitabula ossaamu Maize bran buli kkiro 750/-, ebyennyanja 4,500/-, Cotton 1,800/-, Sun Flower 1,800/-, obusonko buli kkiro1200/-, Premix 8,000/- ng’ono ayamba enkoko okukula amangu n’obutalwalalwala.\nBw’oba otabula emmere y’enkoko ezibiika, bw’oba ne ccacu kkiro 100, muno tabulamu mukene 15, ensigo za ppamba 15, entungo kkiro 10, amasonko kkiro 30, premix haafu kkiro n’omunnyo hafu kkiro.\nNze buli lutabula ntabula kkiro 300 nga zino ziggweerawo mu nnaku ttaano.\nEnkoko zange zibuzaayo wiiki emu zibiike, zirya nnyo kuba bw’otoziwa kukkuta tezijja kukuwa magi ge weetaaga.\nKu ssaawa 12:00 ez’oku makya nziwa emmere kkiro 90 ng'eno zigirya okutuuka ku ssaawa 8:00 ez’omu ttuntu. Bw’eggwaamu zisigala zinywa amazzi n’okuzannya oba okubojja ku muddo gwe nziwa.\nEnkoko olina okuziwa emmere mu budde kwe wazimanyiiriza, ssinga obudde buno obusussaamu zitandika okwebojja n’okulwana ne zetta.\nEnkoko 2,000 nsuubira okuziggyamu ssente ezitakka wansi wa bukadde 90. Buli lunaku nsuubira okuzifunamu ttule z’amagi 70.\nEndwadde z’oba teweetegekedde ng'ovudde kw’ezo ezigemwa nga ssennyiga zitawaanya nnyo enkoko. Zino olina okuzirwanyisa buli kiseera kubanga kwo okugema kulina we kukoma ate n’abasawo batono abasobola okukuyamba mu bwangu.\nEBIRALA BY’OYINZA OKUKOLAMU EMMERE Y’ENKOKO\n1. Kayinja/ Fia: Ebika by’ebitooke bino, singa otemako ettooke lyakwo nga lyekuzizza bulungi, gaanike ng’ogasazeemu okusobola okukala amangu n’oluvannyuma gatwale ku kyuma bagakube olwo olyoke otabulemu ebirungo ebirala.\n2. Lumonde: Ono sooka omwoze, tomuwaatako bikuta, musalemu wakati okusobola okukala amangu oluvannyuma mutwale ku kyuma.\n3. Omuwemba: Guno nagwo gusobola okukolera ddala nga ccacu, wabula guno omweru gwe basogolamu omwenge, gutwale ku kyuma bagukube n’oluvannyuma teekamu birungo birala.\n4. Obulo: Ebisusunku by’obulo, nabyo bikola singa oba obirina.\nEbirala ebikola kuliko ebikuta by’amatooke ng’obyanise ne bikala bulungi n’obikuba ku kyuma, ekikanja ky’amalwa, ekikanja kya kkwete n’ekikanja ky’omwenge omuganda byonna bisobolera ddala okukola obulungi.\nMuky. Margaret Nalubwama ow’e Nakawuka ng’alunda enkoko agamba nti, ye bw’alaba nga mmere y’enkoko erinnye, noonya muddo era gumuyambako okukekkereza kuba akawungeezi gw’aziwa gwokka.\nAte Muky. Nakanwagi Nsubuga ow’e Namulanda, alunda enkoko, ente n’embizzi agamba nti, ye yeekwata ebikuta by’amatooke era akubukung’aanya n’abutwala n’abukolamu ccacu.\nAgamba addira n’obukuta bw’omunkoko n’abusiikako n’abutabula mu mmere y’ente n’embizzi era ne kimuyamba okukkekkereza ku ssente ng’emmere erinnye ebbeeyi.


Buli awulira ebigambo byange n'abikola aba mugezi era aba azimbye kumusingi ogw'olwaazi. Mat 7:24 - 27.\nEnkuba ettonya era amazzi negalaala omuyaga neguyuuza enyumba naye netagwa kubanga ezimbiddwa kulwaazi.\nNaye buli muntu awulira ebigambo byange ebyobulamu nabigaana aba azimbye ku musenyu nga gwemusingi gwe. Enkuba ettonya, amazzi ne galaala, omuyaga ne guyuuza enyumba ne saanawo, era ekigwo kyaayo kyewunyisa abantu. Mat 7:24 - 27.\nAbantu babiri bagenda mu kanisa okusaba. Omu ngawamalala, yetukuza, omulala nga muwooza era nga talina bwesigwa. Owamalala nasaba esaala ng'agamba nti, webale Katonda kubanga nze siri mwonoonyi ngabalala naddala siringoyo omuwooza gwendaba munsonda. Siri munyazi siri mwenzi, nsiiba emirundi ebiri mu ssabiiti era mpayo ekimu ekyekumi mu kkanisa.\nNaye omuwooza yasigala eri emabega wekkanisa ngatasobola nakutunula waggulu ngasaba. Nasaba nagambanti Katonda onkwantirwe ekisa nze omwonoonyi atasaana.\nKambategeeze nti oyo omuwooza eyategeera ekisa kya katonda yaddayo eka ngamuwewufu mu mutima gwe era ngasonyiyiddwa. Abo abamalala abegulumiza balitoowazibwa naye abo abetoowaza baliba waggulu webizibu byensi eno, era balituuzibwa mukifo ekyomukisa eky'ekitiibwa. Luk 18:10-14\nMuleke abaana abato bajje gyendi temubaziyiza kubanga obwakabaka obwomugulu bwaabo abalina emitima emyesigwa. Awatali kuba nabwesigwa nga obwa baana tewaliba ayingira Muggulu Luk 18:15 - 17\nBuli yenna alondawo okukola kitange byayagala ajja kuvumbula oba ddala bye njigiriza bya Katonda oba mala gayigiriza byange kubwange. Enjigiriza yange siyange naye y'oyo eyantuma. Yok 7:17, 16\nEnsi esinza mungeri yakizibe kyamaaso, kale kale ko ffe abayudaya tumanyi kyetusinza era n'obulokozi bwensi buva muffe. Munzikirizze, ekiseera kijja era kituuse abantu abalisinza Katonda tebagenda kudduka ngabadda wano newali ngabanonya katonda wasanide okubeera ngabagamba nti wuno, wuno wano wetusanira okusabira.\nAbasinza abatuufu balisinza Katonda mumwoyo ne mumazima. Katonda Kitaffe ayagala abo abasaba mungeri eyo. Abantu basanidde okusinza nokutendereza oba tebasobola amayinja galikikola Yok 4:2 - 24. Luk 19:40\nOsanga mwasomako nti Daudi Kabaka nabasirikale be baali balumwa enjala nebayingira mu Yeekaalu nebalya omugaati omutukuvu ogwali ogwa ba kabona ekintu ekyali kigaanibwa mumateeka g'eddiini.\nSinga mwali basomi bamateeka gaba ebbulaniya mwandibadde mukitegeera nti ku ssabiiti bakabona abakola mu Yeekaalu bonoona olunaku lwa ssabiiti songa ate tebanenyezebwa. Waliwo ebintu bingi nyo ebyomugaaso ebisinga amateeka ga Yekaalu.\nSinga mubadde mutegeera amakulu ge kyawandikibwa kino "Nandimaze gaba n'okusasira okusinga okuwaayo ekiwebwaayo" mwandibadde temukyanenya batalina musango kubanga omwana w'omuntu ye Mukama wa ssabbiiti.\nSinga ensolo gyolabirira egudde mukinya kulunaku olwa ssabbiiti tewandikoze kyonna kyosobola okugigyayo? Obulamu bwammwe tebusinga muwendo? Temulowooza kukintu kyonna ekyokukola kussabbiiti, mulwa mu Yeekaalu ngamukola emikolo nobulombolombo, naye lwaki munnenya olwokuwonya ku lunaku lwamukama. Mulituusa wa okunjogerako bwenkola ekintu. Mutandike okusala emisango egyensonga. Ssabbiiti yateekebwawo kulwammwe so silwamme olwa Ssabbiiti Mat 12:3 -12, Yok 7:23,24.\nNzize munsi muno abazibe batunule naabo abewaana nti balaba bategere nti bazibe Yok 9:39.\nBawereddwa omukisa abawulira ekigambo kya Katonda nabakigoberera. Luk 11:28, Mat 24:46\nBwemukola bwemutyo, munagezebwanga kumuddu, Mukamawe gweyasaanga nga akola byayagala Mat 24:46, Luk 11:28\nBawereddwa omukisa abeesiga Mukama kubanga obwakabaka obwomuggulu bwe bwabwe.\nBawereddwa omukisa abamanyiridde ennaku kubanga balizibwamu amaanyi era balifuna okwesiima.\nBawereddwa omukisa abetaaga mubwetoowaze kubanga ensi yonna eriba yaabwe.\nBawereddwa omukisa abalumwa enjala nenyonta olwobutukirivu kubanga balikkusibwa era nebajjuzibwa.\nOwereddwa omukisa bwooba nokusaasira kubanga nawe olisaasirwa.\nOwereddwa omukisa bwooba omuyonjo mumutima gwo kubanga oliraba Katonda. Owereddwa omukisa gwe aleeta emirimbe kubanga oliyitibwa mwana wa Katonda.\nOwereddwa omukisa gwe anoonya obulokozi kubanga olifuuka mutuuze mubwakabaka obwomuggulu.\nOwereddwa omukisa bwobonabona nolaba okulumwa olwokukola byenjagala. Sanyuka era buuka nessanyu kubanga omugabo gwo guliba munene muggulu. Mungeri eyo babonyabonya abatukuvu abedda. Mat 5: 3 - 12.\nNg'ate kyamukisa munene nyo eri abo abatandabangako nebakkiriza era nebaba nokuneesiga. Amaaso gammwe galina omukisa kubanga galaba ebyamazima namatu gamwe kubanga gawulira ebyamazima. Yok 20:29\nMujje mmwe abawereddwa omukisa Kitange, musikire obwakabaka obwabategekerwa okuva ensi lweyakolebwa netekebwa kumusingi. Mat 25:34.\nAMAANYI AGALI MUKUSABA\nNaguno gujwa temusabanga kintu kyonna mulinya lyange. Musabe muliweebwa mube nessanyu lingi Yok: 16:24\nOgenda ewamukwano gwo nomugamba nti mpolayo emigaati esatu. Nina abagenyi abavudde ewala sirina kantu.\nYe nakuddamu nti tontawanya, ffe twebase nabaana bange, siyinza kukuyamba. Kankutegeeze newankubadde nga mukwanogwo oyo tajja kuzuukuka, bwonoyongera okumutawanya ajja kuzukuka akuwe emigaati gyoyagala.\nGenda mu maaso, saba kijja kukuwebwa, noonya ojja kuzuula, konkona oja kugulibwaawo kubanga buli asaba aweebwa, anoonya azuula era akonkona olugi aggulirwaawo. Luk 11:5 - 10.\nMukibuga ekimu mwaalimu omulamuzi omuzibu nga tatya Katonda era ngatafaayo kubaliraanwabe. Mukibuga ekyo kyekimu mwalimu namwandu eyagenda ewomulamuzi ono entakera ngayagala amuyambe atunule munsongaze nomuntu omulala. Omulamuzi ono teyamufaako okumala ebbanga ddene naye oluvanyuma yeddamu nagamba nti wadde sitya Katonda, wadde sagala kuyamba naye namwandu ono kamuyambe kubanga antawanyiza nyo nomusango gwe.\nKatonda talisalirawo bantu be abamukabirira buli kaseera. Mulowooza alibagoba? kambategeeze nti agenda kubalamula mangu. Ekikulu ekiri mubigambo bino kyekino: Nze Kristo bwendikomawo ndisangawo abakiriza kunsi kuno? Luk 18:2 - 8.\nSitegeeza nti okusaba kwammwe kutekwa kubeera kwalutentezi. Nabantu bensi basaba bwebatyo ngabalowooza nti bajja kuwulirwa ngabogera ebigambo ebingi. Temubagegenya ng'abo. Mujukire nti kitammwe amanyi byemwetaaga nga temunaba nakusaba Mat 6:7 - 8, Isa 56:7.\nNnabbi Isaya yawandiika nti enyumba yange ejja kuyitibwanga yakusaba Mat 21:13.\nNolwekyo musabe kitamwe awuliriza okusaba kwammwe era nasasula mulwaatu. Buli kyonna kyemunasabanga Kitange mulinya lyange ajja kukibawa. Obulamubwammwe bwebubeera munze nebigambo byange nebibeera mumitima gyammwe, musabe kyonna kyemwagala kijja kubawebwa Mat 6:6, Mk 11:24\nMusabe bwemuti; Kitaffe ali muggulu ensi zonna zikutendereze, zitegere nti gwe Katonda weka omutukuvu. Tuwe emmere eyokutubeezawo era otusonyiwe ebyonoono byaffe nga bwetusonyiwa abo abatwonoona, tuziyize okugenda mukwonoona era otukume okuva eri omubi. Kubanga obuyinza, nekitibwa byonna bibyo emirembe gyonna. Bwekityo bwekiri.\nOBUGAGGA OBULI MUGGULU\nKolera munno kyewandyagadde ye akukolere. Luk 6:31.\nWaliwo omusajja nagagga eyayambalanga amajolobera era nga obulamu bwe budibuuda olwebintu ebingi byeyalina.\nMukibuga kyekimu mwalimu omusajja lunkumpe ngabamuyita Lazaalo eyatuulanga kuluuggi lwa Nagagga. Yalyanga obukunkumuka obwaavanga kumeeza ya nagagga ono. Embwa zikireresi zezaali mukwano gye zokka.\nEkiseera kyatuka Lazaalo naafa natwalibwa bamalayika mumikono gya Ibulayimu. Ekiseera kitono ne Nagagga naye naafa era nazikibwa.\nMu geyeena nagagga nayimusa amaasoge mubulumi nalaba Ibulayimu walako ngali ne Lazaalo amuwambaatidde. Muddoboozi eryomwanguka nawowogana nti Ibulayimu nyamba. Tuma Lazaalo ajje gyendi. Leka Lazaalo anyike olunwe mumazzi ampozewoze. Obulumi bwomuliro bundi bubi.\nNaye Ibulayimu naddamu nti jjukira mwana wange mubulamu walina ebintu ebingi naye nga Lazaalo ali mukubonabona. Kakati ye ali bulungi ggwe oli mubulumi. Ate kankutegeze nti wakati waffe waliwo olukoonko olutatukiriza kujja eyo, era naawe toyinza kujja eno gyetuli.\nBweyawulira ebigambo bino nagamba Ibulayimu nti nkwegayiridde tuma Lazaalo ewaffe eka eriyo baganda bange bataano abalabule baleme kujja eno gyendi. Ibulayimu naddamu nti waliyo Musa nebanabbi, bawulire abo.\nNaye nagagga nagamba nti tumayo omuntu okuva eno yanaasinga okubanyonyola bennenye. Ibulayimu naddamu nti oba tebayinza kwenenya nga Musa ne banabbi babategeezeza, tebajja kuwulira nebwetunatuma ava eno gyetuli okubalabula. Luk 16:19-31.\nTewali kyoganyulwa bwoyamba oyo gwosuubira okukuyamba. Nebakondo nabo bawola sente zaabwe ngabakimanyi bulungi nti bajja kusasulwa. Mbategeeza kakaano nti wa oyo ajja gyoli ngatasubira kukuddizawo nate. Era osonyiwe newankubadde omuntu ngoyo akulimbyelimbye bulimbilimbi.\nLuk 6:34, 30.\nAbaavu bwebagaba basiinga nyo abagagga abawaayo kubifikiridde. Abaavu bawaayo kubitono byebalina olwomwoyo ogwo kwagala gwebalina. Mak 12:43, 44.\nNgakizibu nyo eryaabo abalina omululu gwe sente okuyingira mubwakabaka bwa Katonda. Kyangu nyo e__amira okwenyigiriza mukatuli kempiiso okusinga omugagga okuyingira mu bwakakaba bwa Katonda. Mak 10:24, 25,27.\nTemuterekanga byabugagga muttaka enkuyege nobutalagge mwebiyinza okubyonenera era ababbi oluusi mwebayinza okubibbira. Naye mutereke ebyobugagga bwammwe muggulu etali nkuyege nabutalagge, etali babbi namigozoobano ebiyiinza okubyonoona. Gyotereka ebyobuggaga byo, eyo omutima gwo gyegubeera. Mat 6:19 - 21.\nAbamu mukola ebingi kubanga mwagala okusiimibwa abantu. Ebyo tebigenda kusasulwa Kitamwe ali muggulu. Bwemugaba temuba ngabananfunsi abakuba ebidde mu makkanisa nemunguudo ngabeyogerako. Abo bamaze okufuna empeera yaabwe. Mat 6: 1 - 2.\nTokkiriza namukonogwo ogwakkono okumanya ogwaddyo kyegukola. Mugabe mukimpoowoze ate mukyama era kitamwe ali muggulu alaba mukyaama alibasasula mulwaatu. Mat 6:3 - 4.\nMuyige okugaba era nammwe muligabirwa ekisukiridde kye mutasubirangako. Ekigera kyemugerera banamwe namwe kyemunagererwanga. Luk 6:38.\nWaliwo omusajja eyafuna ebyobugagga ebingi. Nalowoza mumutima gwe nti bino byonna nabiteekawa. Nasalawo okumenya amaterekero geyalina nazimba amanene agasiingawo. Olwo nalowooza nti ebintu bye byonna agya kubiteeka omwo atandike okulya, nokunywa nokusanyuka.\nNaye Katonda namugamba nti musirusiru ggwe tomanyi nti ekiro kyaleero obulamubwo bujja kukugibwaako. Bwonovaawo ebyo byonna binaaba byaani.\nBwekityo bwekiri eri abo abalina ebyobugagga ebyensi eno naye nga sibagagga mu Katonda. Kyamugaso ki okubeera ne bintu byonna ebyomunsi nga bijja kuletera okufirwa obulamubwo? Luk. 12:16 - 21.\nOKUKIRIZA OKUSIGULA ENSOZI\nOkuweebwa kwammwe kujja kusinziranga ku kukkiriza kwammwe. Mat. 9:29\nBangi balijja munnaku ezoluvanyuma, okuva mubuli nsonda y'ensi, nebayingira mubwakabaka obwomuggulu. Naye abo abeyita abatukuvu, abalowoozanga nti bebalisooka naye ate ngobulamubwabwe temwali kukkiriza, tebaliyingira. Mat. 8:11 - 12.\nAbabiri bwebakkiririza mukintu, okusaba kwabwe kugenda kuddibwamu kitange owo muggulu kubanga awabeera ababiri oba abasatu ngabakunganye mulinya lyange nange mbeerawo. Mat. 18: 19 - 20.\nObubonero buno bunagendanga naabo abakkiriza. Mulinya lyanga munaagobanga emizimu, munayogeranga ennimi, emisota oba ebintu ebyobusagwa tebibakolengako kabi, munateekanga emikono gyamwe kubalwadde nebawoona. Mk. 16: 17, 18.\nNebwemunabanga nokukkiriza okutono enyo, munagambanga ensozi nti ziveewo, nezivaawo. Bwemukiriza nti kino kisoboka ngatemubusabusa buli kyonna kyemunasabanga kinakolebwanga.\nKyenva mbagamba nti, buli kyonna kyemunayagalanga mukkirize nti kibawereddwa. Nga bwemutemberwa omwoyo (Mat. 17:20) ebizibu byemusanga kunsi bingi binawangulwanga namaanyi agomuggulu, era buli kyonna kyemunakkirizanga kunsi bwekityo bwekinabanga.\nTemutya okuva leero naye mukkirize buli kintu kyangu eri oyo akkiriza. Mak. 5:3, 9:23.\nOBUGUMIKIRIZA, OKUSASIRA, NOKUSONYIWA\nBwosonyiwa akatono, oyagalibwa katono. Lk 7:47, Lk 7:41, 42\nOmuntu omu yakebera ebitabo bya mikwanogye babiri abamwewolako ensimbi. omu yamwewolako ebitundu bya zaabu bitano, omulala ebitundu bya zaabu ataano. Bweyalaba ngatebasobole kumusasula bombi nabasonyiwa. Mulowooza kubombi ani yasinga okwebaza? Lk 7:41 - 42.\nMungeri yeemu ekiseera kyatuuka Kabaka omu yatuusa ekiseera ekyokukebera ebitabo bye ebyensimbi. Omu kubaddu be yaletebwa gyali eyalina ebbanja ery' ebintu bya zaabu omutwaalo gumu. Olwokuba kyali kizibu nyo omusajja ono akusasula sente zino, Kabaka yakozesa eteeka ekaambwe nti owengeri eno amaka ge gonna galina kuwambibwa, abantu be bafuuke baddu nebintu bye byonna bitundibwe. Munaku eyekitalo omusajja oyo yagwa wansi nakabirira Kabaka namugamba nti mukama wange era Kabaka wange, nkusaba ongumikirizeeko njakusasula byonna.\nKabaka yawulira enyiike, nasonyiwa omusajja ano namugamba nti genda. Omusajja byeyali atambula nasanga mukwano gwe eyalina ebbanjalye elya zaabu ataano. Mukifo kyokusaasira omuntu ono yamukwata namunyiga emimiro ngabwawogana nti mpa sente zange.\nMukwanogwe yafukamira wansi namwegayirira ngabwagamba nti nsasira njakusasula sente zo zonna. Naye abanja teyawuliriza, namutwala mu kadukulu bamusibe okutuusa nga asasudde sente zze.\nEkyomukisa omulungi waliwo abaamulaba ngakola kino nebagenda nebabuulira Kabaka. Kabaka natumya omusajja ono namugamba nti musajja ggwe ngooli mubi. Nze nakusonyiye ebbanja eryenkanidde awo kubanga wa negayiridde naye ggwe tosobodde kusonyiwa muno gwobanja obusente obutono. Bweyamala okwogera ebyo nagamba basajja be nti mumutwale mumusibe okutusa lwalisasula ebbanja lyange lyonna.\nBwatyo Kitange ali mugulu bwalibakola bwemuligaana okusonyiwa aboluganda okuviira ddala kuntobo ze mitima gyammwe. Mat 18: 23 - 35.\nTolowooza nti ojja kusonyiwa mirundi musanvu gyokka naye nsanvu emirundi musanvu. Mubeere nemirembe mweka namweka era nabalabe bamwe. Okuyombagana buli kaseera kuleeta mitawaana gyokka, nga okugenda mu kooti, mukadukulu nokusibwa. Mk 18:22, 5:25\nMujjukire enjogera eno liiso ku liiso, linnyo kulinnyo. Naye kati mbagamba nti omuntu yenna bwakukubanga kuluba, kyusa nolulala alukube. Omuntu bwakujangako ekizibaawo kyo, nesaati nayo gimuwe. Omuntu bwakugambanga nti mperekerako mailo emu olwempaka muwerekereko mairo bbiri.\nBawe abo abakusaba. Togaananga kuwuliriza omuntu bwajjanga gy"oli ngalina kyeyetaaga. Mat 5:38 - 42.\nBwoyimiriranga mukifo okusaba kikole ngolina omutima ogwagala okusonyiwa nga kitaawo owomuggulu bwakusonyiwa. Bwotwalanga ekiwebwaayo mukkanisa nojjukira nti waliwo owoluganda gwolinako ekkoonda kirekaawo ku wolutaali oddeyo mumale okusonyiwagana. Owoluganda bwakusobyanga, genda gyali mukyaama omubulire. Bwakuwuliriza ng'omaze okumununula. Mk 11:25, 5:23.\nLaba nga osonyiwa ebikyaamu ebikukoleddwa, obulamu bwo bujja kujjula obusaasizi nekisa. Mat 6:14\nOBULAMU OBUBALA EBIBALA\nAbantu munabamanyiranga kubibala ebikula mubulamu bwaabwe. Mat 7:16.\nMuli munnyo gwansi. Omunnyo bweguggwaamu ensa guba gukyayinza gutya okuyitibwa omunnyo? Guba gusigalidde kusulibwa nakulinyirirwa. Mwali munoze emizabibu kumiti egya maggwa? oba enkomamawanga ku maggwa? Omuti omulamu teguyinza kuzaala bibala bibi. Era omuti omuuvundu teguyinza kubala bibala biramu. Bwekityo omuti omulungi gubala ebibala birungi nomuti omuuvundu gubala ebibala bibi. Buli muti ogubala ebibala ebibi gutemebwa negufulibwa enku. Abantu beyisa mumpiisa zaabwe olwebibala ebibavaamu. Mat 5:13, 7:17 - 20.\nOmuntu yasimba omuti ogwenkomamawanga mu nnimiro ye. Namala emyaka esatu ngalindirira ebibala byaagwo. Naye tewaali nekibala nekimu kyeyafuna. Kwekulagira omukozi nti aguteme kubanga gumala bbanga lyabwerera munnimiro. Naye omukozi namudamu namugamba nti, mpaayo omwaka gumu ngulimirire ngatekako ebijimusa osanga gulibala ebibala. Bwegulitabala oligutema. Luk. 13:6 - 9.\nObulamu bwamwe bwebuzaala ebibala, kitange aweebwa ekitiibwa era muba batume bange abanamaddala. Omuntu omulungi avaamu ebibala birungi era nomubi avammu ebibala bibi. Yok 15:8, 12:35.\nOmulimi yagenda munnimiro okusiga, bweyaling'asiga ensigo ezimu nezigwa kumabbali gekkubo ennyonyi nezijja nezizirya. Ensingo ezimu zaagwa kulwazi awataali ttaka limala. Zamera naye olwokuba tewali ttaka limala, emirandira tegyagenda wala nezikala. Ensigo ezimu zaagwa kumagwa, amagwa negazikonvubya. Naye ezimu zaagwa kuttaaka eddungi era nezibala ebibala, endala emirundi kikumi, endala emirundu nkaaga ne endala emirundi asatu.\nOmuntu bwawulira ekigambo kya Katonda natakitegera omulabe ajja nabba ekigambo ekyo; eyo yensigo eyagwa kumabbali gekkubo. Ensigo eyasasana kulwazi beebo abantu abawulira ekigambo era nebakikiriza naye nga tebalina mirandira gyammizi. Emitawana nokuyiganyizibwa bwebijja olwokukiriza Katonda babivaako.\nEnsigo eyasigibwa mumaggwa beebo abantu abawulira ekigambo kya Katonda, naye olwe misoso gyensi eno nokwagala obugagga bwe biyitirira, ekigambo kikonvuba mubo nebatazaala.\nEnsigo eyagwa kuttaka eddungi beebo abantu abawulira ekigambo nebategeera obubaka obukirimu. Obulamu bwaabwe buzaala amakungula amangi agemirundi kikumi, nkaanga oba asatu kweezo ezasimbibwa. Mat 13: 3, 8: 18 -23.\nEMBEERA YOBULAMU NOKUWONYA OKWOMUBIRI NOMWOYO\nAbalamu tebeetaaga musawo naye abalwadde. Mat 9:12, Hos 6:6\nMutekwa okutegeera kino, obusasizi kyekintu kyenjagala naye si biwebwayo. Kubanga sajja kuyita batuukirivu naye abonoonyi benjagala benenye. Mulowooza abalwadde setaani basibyeko akanyaaga sibebetaaga okusumululwa. Mat 9:12 - 13.\nKizibu okugamba nti ebibi byo bisonyiyiddwa oba okugamba nti yimuka ogende? Kakati nno mukutegera awatali kubusabusa nti omwana womuntu alina amaanyi kunsi okusonyiwa ebibi. Ngamba omulwadde nti yimuka, sanyuka ebibibyo bisonyiyiddwa, wegendere. Nga bwokkiriza, okukkirizakwo kukuwonyeza. Mat 9:5, 6:2, 8:13.\nMusumba wangeriki alina endiga ekikumi, emu nemala emubulako, ataleka kyenda mumwenda ngazilya nagenda okunoonya eyo abuze. Endiga eyo bwagiraba tagiteeka ku kibegabega ngomutimagwe gujudde essanyu? Tayita mikwanogye nebalirwanabe n'abasaba bamusanyukireko kubanga azudde endigaye? Mbategeeza amazima essanyu eriri muggulu lisinga wala eryoyo owendiga, singa omuntu yenenya. Ate ani kummwe alina ebintubye ebyomuwendo nabuzaako kimu ekiro, atakoleza ttaala, kukinoonya?\nBwakizuula tategeeza mikwano gye nebamusanyukirako. Bwebatyo bamalayika muggulu bwe basanyuka ngomwonoonyi yenenyeza. Luk 15:4 -10.


Bukedde Online - Kabaka awadde ab’e Butambala endokwa 30,000\nKabaka awadde ab’e Butambala endokwa 30,000\nKatikkiro ng’abuuza ku Butuya. Butuya ye kitaawe w’omubaka Mirembe (owookubiri ku ddyo).\nKATIKKIRO wa Buganda, Charles Peter Mayiga akomekkerezza okutalaaga esazza ly’e Gomba ne Butambala ng’akuhhaanya obukadde 85, n’abakwasa endokwa z’emmwaanyi 30,000, Kabaka ze yabawadde.\nMayiga yategeezezza ng’emipiira gy’amasaza bwe gigenda okubeera e Gomba n’Amatikkira ga Kabaka ag’omulundi ogwa 23, nga gaakubaawo nga July 21.\nMayiga yatandikidde Gomba n’afuna obukadde 33 ate e Butambala n’akuhhaanya obukadde obusoba mu 52 ng’omubaka omukazi Lydia Mirembe yawaddeyo obukadde busatu. Katikkiro yakubirizza ab’e Butambala okufuba okumanya ebyafaayo bya Buganda ne Uganda kibayambe okubeera abaamanyi n’abasaba n’okusimba emmwaanyi Kabaka ze yabawadde.\nKatikkiro yasiimye abantu b’e Butambala ne Gomba olw’okuwaayo n’okwagala era n’akuutira ababaka abaalondeddwa okuli Mirembe ne Muhamad Muwanga Kivumbi okutuukiriza omulimu gwabwe nga bagatta abantu be bakiikirira.


Bukedde Online - Obulumi n'okunyumirwa abakyala bwebayitamu nga bewundira abasajja\nObulumi n'okunyumirwa abakyala bwebayitamu nga bewundira abasajja\nKomya okusula ebweru kuba balo tali waka...\nOkwewunda kw’abakazi lwe kukanga abasajja...\nOmuwala nga bamuteeka ppini mu nnyindo. Yalaze nga yeesisiwadde.\nOBULUMI n’okunyumirwa mu bakazi batera okubiwereekereza n’okusiiyiriza. Era kuno (okusiiyiriza) bw’oba obadde okumanyidde mu mbirigo y’omu kisenge ate wulira bino. Embeera yeemu oluusi ng’erimu n’okulumwa abakyala bangi gye bayitamu nga beewundira abasajja.\nWabula yadde guli gutyo abasajja bangi bamalamu bamaama amaanyi abamu ne batuuka n’okuyomba oba okwesooza bwe batabawaana oba okubasiima okunyirira! Kino basinga kukyesigamya ku bulumi bwe bayitamu, ssente ze basaasaanyizza naddala nga tezivudde mu nsawo ya musajja.\nLumu mba ndi ku mbaga wiiki eri eyaggwa, omukyala omu gwe nnawulira bayita Betty n’anyumiza banne ng’ayomba. “Wabula Henry (olwo ng’ayogera ku bba) yadomaMukimanyi enviiri zino nazitaddemu emitwalo gyange 10 naye olusajja olwo terwankiinyeeko nti weebale akaviiri.\nAbeere nno nga yataddeko ekikumi kya ssente.. bwe nnazimusabye yazze mu kukaaba lumaamiro (engeri enkoko emaamira gy’ekaaba ng’ogezaako okugikwatako). Weewuunye omuvubuka wa bodaboda eyanzigye awaka ye yampaanye nti ‘Maama Melvin leero nga wayitiridde….. wabula wakoze akaviiri….. kale ate oba kankubye…’ Mu butuufu nawulidde bambi ng’omuvubuka andeese essanyu mu mutima…’’ Omu ku banne be yabadde anyumiza kwe kwongerako nti ‘anti abavubuka ba bodaboda kye bava bakwata abasajja mu liiso…….\nAte abasajja baffe si be baafuuka ba nsindikanjake olwo bwe bagattako obutasiima oba okukuwaanako….. olwo lwaki totetenkanyize awalala. Obulumi abakyala bwe bayitamu nga beewundira abasajja mubaamu okubafumita omubiri n’okugukubamu ebituli, okubeera mu muliro naddala nga bakaza enviiri, okugagambula amasanda oba ‘glue’ akozesebwa okukwasa enviiri, obukoowekoowe n’enjala nga kuko kwe kugattibwa okutuula ebbanga eggwanvu nga babakolako oluusi ne basannyalala.\nBAKOLA ENVIIRI NE BAZIMIRIRA EDDAGALA Enviiri: Okusiba oba okukola enviiri kye kimu ku bisookerwako mu kwewunda kw’abakyala. Abazisiba batera kwettanira ‘dread locks, kaanassatu, pencil so nga wabaayo aba twist, abakola straight n’endala. Ezimu ku zino abasinga bagenda okuva mu saluuni ng’olususu lubaluma oluusi n’omutwe nga n’abamu basula batunula olw’obulumi obusukiridde.\nAbamu batuuka n’okumira empeke za Panadol oba ‘pain killers’ nga buno bwonna obulumi babuyitamu okusanyusa abasajja baabwe kyokka oluusi ne batakitwala nga kikulu. Bambi waliwo ze bakola (gel) ne zibalemesa okwebaka ne beegolola nga batya okwonooneka naddala nga balina emikolo. Bbo abaakoowa obulumi obwo ennaku zino baasalawo kuzisala olwo ne basigaza kuzikolamu katono ate abalala nga basanirira busanirizi.


Bukedde Online - MU BUFUNZE...\nTrump apondoose; amagye gatandise okuwa Biden ebyama\nEyali Meeya Wanje aziikiddwa\nNjagala kuzaala mwana mulenzi\nAdded 20th October 2009\nDavid Kyagaba Lubega ye ssentebe, amyukibwa Mw. D.P. Kintu, omuwanika ye Juliet Mutesi Nalubega ate omuwandiisi ye Lambert Drata.\nABAKIISE 15 ku lukiiko lw'ekibuga IgangaÂ bakwasizza sipiika, Abbey Sadi ekiwandiiko ekiggya obwesige mu Town Clerk w'ekibuga,\nABAKIISE 15 ku lukiiko lw'ekibuga IgangaÂ bakwasizza sipiika, Abbey Sadi ekiwandiiko ekiggya obwesige mu Town Clerk w'ekibuga, Steven Tusuubira olw'okweyisa obubi. Bamulumiriza okweyambisa obubi ofiisi ye, okulya enguzi okubanyooma n'obutassa mu nkola biteeso bye bayisa. Sipiika yalagidde Tusuubira yeewozeeko.\nOMUYIZI abadde agenda okutuula S4 yeetuze. Bino byabadde Bulumwaki mu Ggombolola y'e Namungalwe ku Mmande. Ssentebe w'ekyalo, Isabirye Gaziba yatege-ezezza nti Muzamiru Lwanga eyafudde abadde asoma mu Namungalwe Parents ngaÂ mutabani wa Haji Siraje Kabalumu. Ekyavuddeko okwetta tekinnamanyika.\nEyabbye omwana alula\nPOLIISI y'e Iganga etaasizza omuwala agambibwa okubba omwana ku batuuze abaabadde bamukuba.\nÂ Bino byabadde Busei mu Ggombolola y'e Nakalama ku njegoyego z'ekibuga Iganga ku Mmande ku makya.\nÂ Akola ng'akulira poliisi e Iganga, Vincent Oscar Okwir yagambye nti Josephine Babirye ye yabbye omwana omulenzi owa Sarah Babirye ow'ennaku ebbiri.\nÂ KigambibwaÂ ntiÂ Â Josephine yazze mu ddwaaliro lyâ€™e Nakavule n'akwana Babirye ataabadde na mujjanjabi, bwe yalabye agenze mu kinaabiro n'abulawo n'omwana n'amutwalira muganzi we Mubakali Mugabi n'amugamba nti aku-byewo eddenzi. Mugabi yatemezza ku ba LC kuba abadde talaba muganzi we na lubuto. Yagguddwaalo omusango ku fayiro nnamba CRB 3077/2009.\nEbimu ku bintu ebifuula Kulaani ekitabo ekyâ€™ebyewuunyo\nOmubaka asabye Bannayuganda\nTrump agonze ate ne yeefuula


Bukedde Online - Abatundira ebirime byabwe ku misiri baweereddwa amagezi\nEyasimattuka omuliro ogwatta kitaawe ne baganda be abuze\nOmuyimbi wa Golden Band bba awakanya okumu...\nGume ne Nakiwala e Bukoma Nsimbi mu musomo gw'abalimi\nMinisita omubeezi avunaanyizibwa ku bibiina by’obwegassi alaze okutya alw’abalimi abatundira ebirime byabwe ku nnimiro n'agamba nti embeera eno yeviriddeko ebirime okwekanama ebbeeyi.\nMinisita Gume Frederick Ngobi ategeezezza nti abasuubuzi abagula ebirime by’abalimi mu nnimiro babibagulako layisi kyokka bbo ne babitunda ku bbeeyi ey’obuseere kyagambye nti kino kibeera kifiiriza abalimi obutitimbe bw’ensimbi.\nGume era agasseeko ng'embeera eno bweretedde abalimi okukaaba obwavu entakera n'abamu ne batuuka okubulwa ekigulira ensimbi ezibayimirizaawo\nOkwogera bino Gume abadde asisinkanye abalimi b’e Bukomansimbi n'ekigendererwa ky'okubakalaatira okwenyigira mu bibiina by’obwegassi basobole okwekulaakulanya.\nOno agambye nti singa abalimi bano benyigira mu bibiina by’obwegasi kino kyakuyamba abalimi bangi okuganyurwamu kko n’okwenyumirizza mu bulimi.\n“Ssinga munenyigira mu bibiina by’obwegassi mugenda kuganyurwamu nnyo kubanga ebirime byamwe byakufuna akatale naddala wa bweru w’eggwanga”Gume bwategeezezza.\nYe minisita wa bavubuka n’abaana Florence Nakiwala Kiyingi annyonnyodde nga bbo abakulembeze bwebasazeewo buli ggombolola okukola ekibiina ky’obwegassi nga muno mwemuli Kitanda,Bigasa,Bukomansimbi town council n'amalala nga kino kyakuyambako okulwanyisa obwavu wamu n’ebbula ly’emirimu mu bavubuka.\nNakiwala agambye nti singa bannaBukomansimbi bekolamu ebibiina by’obwegasi kyakubayambako okukola Banka y’abalimi nga eno egyakubayamba okwewola ku ssente ezegasa.\nWabula abalimi baloopedde ba minisita zi kampuni ezibaguza eddagala wamu n’ebigimusa ebikozesebwa mu kulima ebitatuukanye namutindo nga kino kye kiviriddeko eby’obulimi okusebengerera mu kitundu kyabwe.\nBano bawanjagidde bekikwatako okuteka amateeka amakakali eri ababaguzza ebikozesebwa bino kibasobozese okwenyumiriza mu mulimu gwabwe.\nOmusomo guno gwetabiddwako abakulembeze ba disitulikiti ye Bukomansimbi omuli ababaka ba palamenti,abakulira eby’obulimi n’obulunzi wamu n’ab’eby’okwerinda mu kitundu kino.\nOmukazi ansuulidde abaana\nSsemuju Nganda alaze engeri gy'atambuzaamu famire n'ebyobufuzi


Bukedde Online - Engeri abavubuka gye bazze beetooloolerwako ebyobufuzi bya Uganda\nAmeefuga ga Uganda: Eggwanga likyali ku mulamwa...\nEBYOBUFUZI bya Uganda bizze byetooloolera ku bavubuka embulakalevu okuviira ddala ng’eggwanga terinnafuna bwetwaze. Bano baakola kinene okulwana olutalo olwatuusa eggwanga ku bwetwaze mu 1962.\nWadde Uganda yafuna obwetwaze mu 1962, waliwo okusoomoozebwa okuzze kubeerawo nga mu mbeera zonna abavubuka bavaayo wadde ng’amaanyi agaalagibwa abavubuka abaalwanirira ameefuga leero kizibu okugalaba. Abavubuka bano bazze boogerwako nnyo era nga kizibu okwogera ku byobufuzi bwa Uganda n’obaleka ebbali.\nOno yatambulirwako nnyo olutalo olwanunula Uganda okufuna obwetwaze mu 1962. Yazaalibwa mu 1905 nga we twafunira obwetwaze yalina emyaka 57. Ye yali munnabyabufuzi eyasooka okutondawo ekibiina ky’ebyobufuzi mu Uganda ekya Uganda National Congress (UNC) nga 2-03-1952.\nOfiisi ze zaali ku kizimbe kya Musajjalumbwa e Mengo mu Kampala. Ono yali yeetabako mu bwegugungo bwa 1945 mu Buganda nga bawakanya ebbeeyi ya ppamba n’emmwaanyi nga baagala n’okubeera n’abakulembeze abaabwe.\nMusaazi yasibibwa emirundi 37 mu lutalo olwa Uganda okufuna obwetwaze ng’ayagala Bannayuganda okufuna eddembe n’okweyagalira mu nsi yaabwe. Yafa mu 1990 n’aziikibwa ng’omuzira ku kisaawe e Kololo.\nOno yazaalibwa nga 8-05-1922. We twafunira obwetwaze yalina emyaka 40 era nga munnamateeka omutendeke yalwanirira nnyo eddembe ly’abantu n’okulaba nga tebatulugunyizibwa. Kiwanuka yasibibwa mu 1969 ku mulembe gwa Apollo Milton Obote. Yateebwa nga Idi Amin amaze okuwamba mu 1971.\nNga wayiseewo akaseera Kiwanuka yawakanya enfuga ya Amin ng’agamba nti avudde ku mulamwa. Yakwatibwa abaserikale ba Amin ng’agamba nti yali yeetabye mu lukwe okukomyawo Obote mu bufuzi. Kigambibwa yattibwa abaserikale ba Amin e Makindye mu 1972.\nOno ye pulezidenti wa Uganda eyasookera ddala nga Uganda efunye obwetwaze mu 1962 ng’alina emyaka 38. Yazaalibwa nga 19- Nov-1924 e Makindye.\nYe yali omwana owookutaano mu baana ba Ssekabaka Daudi Chwa II eyali Kabaka wa Buganda eyawummula mu 1939. Yasomerako ku King’s College\nKu myaka 15 nga Ssekabaka Daudi Chwa akisizza omukono, yalondebwa okumuddira mu bigere era ono baamulindako n’aweza emyaka emituufu n’afunira ddala obuyinza obujjuvu. Oluvannyuma yagenda e Bungereza n’asoma ng’eno gye yafuukira kaputeeni.\nOluvannyuma yajja akuzibwa mu madaala n’afuuka Maj. General era ye yali Omuddugavu eyasooka okutuuka ku ddaala lino.\nMu 1961 waliwo olukiiko olwakubibwa mu London nga baagala Buganda okwekutula ku Uganda era Muteesa ng’ayita mu kibiina kya Kabaka Yekka (KY) olwakomawo yakola omukago n’ekibiina kya UPC ne bawangula DP olwo Muteesa n’afuuka pulezidenti ku myaka 38.\nYazaalibwa mu 1925 mu Akokoro. We twafunira obwetwaze yali w’amyaka 37 ng’asoma e Makerere. Yavaayo tamazeeko ng’agamba nti baali bamukaka okusoma by’atayagala kyokka kigambibwa nti yali agobeddwa ng’akulembeddemu okwekalakaasa.\ne Makerere Obote yali yeetwala ng’omukulembeze ng’afunye ettuttumu mu bukiikaddyo bwa Uganda. Oluvannyuma yagenda e Kenya gye yeetabira mu byobufuzi byayo n’akolerayo emirimu egy’enjawulo mu kibiina kya Kenya African Union.\nMu 1960 yacankalanya Kangave Musaazi ne Ben Kiwanuka mu kibiina kya U.N.C n’afuuka pulezidenti waakyo.\nOluvannyuma yakivaamu n’akola ekikye ekya Uganda People’s Congress (UPC).\nMu 1962, ng’awanguddwa ab’ekibiina kya Democratic Party (DP) yakola omukago n’ekibiina kya Kabaka Yekka (KY) ne bawangula akalulu akaategekebwa era Obote yafuuka Ssaabaminisita ate Sir Edward Muteesa n’abeera omukulembeze w’eggwanga.\nMu 1964 omukago guno gwatandika okuyuuga era mu 1966 Obote yalagira Idi Amin eyali omuduumizi w’amagye ne balumba Olubiri lwa Kabaka e Mengo.\nMu 1969 yali atandise okufuna obutakkaanya n’abantu abamu mu kibiina kye era baayagalako n’okumuttira e Lugogo.\nMu 1970 bwe yafuna obutakkaanya n’Abazungu baaluka olukwe lw’okumuwamba era mu 1971 bwe yali agenze mu lukuhhaana e Singapore yawambibwa Idi Amin n’asalawo okugenda e Tanzania gye yasinziira okuteekateeka okulumba Amin era mu 1979 Obote yawamba Amin olwo n’addamu n’akulembera Uganda.\nYazaalibwa mu 1925 nga we twafunira obwetwaze ng’alina emyaka 37. Ono teyasoma wabula yafuuka ensonga mu byobufuzi bya Uganda ne ku lukalu lwa Africa n’ensi yonna okutwaliza awamu.\nMu 1946 ku myaka 21, yayingira mu magye g’Abazungu ng’omufumbi w’emmere. Kino kyamuwaliriza okuyingirira ddala amagye n’agenda ng’alinnya amadaala ppaka mu 1965 lwe yafuuka omuduumizi w’amagye ga Obote.\nBwe yakizuula nti Obote ayagala kumusiba n’ategeka amagye era mu 1971 yawamba ne yeerangirira ng’omukulembeze w’eggwanga omuggya.\nMu 1975 Amin yafuuka ssentebe w’omukago gwa Africa ogwa Organisation of African Unity ogwali gutaba amawanga ga Africa gonna wabula mu 1978 Amin yagezaako okuwamba akatundu ka Tanzania ke bayita Kagera n’alemesebwa Julius Nyerere.\nKino kyanyiiza Nyerere ne balumba Uganda era nga 11-04-1979 Amin wawambibwa n’awangangukira mu Libya gye yava n’agenda e Saudi Arabia gye yafiira mu 2003.\nOno yali munnamateeka, omulwanirizi w’eddembe ate nga munnabyabufuzi. Uganda we yafunira obwetwaze nga w’amyaka 31. Yaliko Katikkiro wa Buganda wakati wa 1962 ne 1993 ku mulembe gwa Sir Edward Muteesa II.\nYakolako ekibiina kya United Party oluvannyuma ekyatuumibwa United National Party (UNP). Mu 1962 yakisuulawo ne yeegatta ku Kabaka Yekka (KY) n’alondebwa okukiikirira Masaka East Constuency mu lukiiko lw’eggwanga mu 1962.\nMu 1962, Nkangi yalondebwa nga minisita atalina mulimu gwa nkalakkalira mu kitongole ky’ebyenfuna we yava n’alondebwa ku bwa Katikkiro wa Buganda mu 1964 ku myaka 33.\nMu 1966 Obote we yalumbira olubiri Nkangi yali ne Kabaka Muteesa ne badduka mu mawanga g’ebweru. Oluvannyuma yakomawo mu 1971 okuteekateeka okutereka Ssekabaka Muteesa eyali akisizza omukono.\nNkangi yajja alondebwa mu bifo eby’enjawulo mu gavumenti ya wakati omwali ne ku bwa minisita w’ebyettaka wakati wa 2002 ne 20012 era ono abadde mpagi luwaga mu byobufuzi bya Uganda okutuusa we yafiira.\nMuseveni ye mukulembeze wa Uganda aliko kati era ng’okuyingira ebyobufuzi kyajja ng’awakanya enfuga ey’abakulembeze abaali baasooka okwali Amin ne Obote.\nOno ku myaka 26 nga yaakamaliriza yunivasite mu 1970 yeegatta ku kibiina kya Obote era nga kino yakikola ng’ayagala okwekenneenya n’okulaba engeri gye batambuzaamu gavumenti era kino kyamuyamba nnyo mu lugendo lwe olw’ebyobufuzi.\nMu kulonda kwa 1980 yaleeta ekibiina ekikye ekya UPM naye akalulu bwe kabbibwa mu 1981 kwe kukola ekibinja ky’abayeekera ekya NRA nga kino kyasiisira mu bitundu bya Luweero ne Nakaseke era ng’ebitundu bino byaweebwa erinnya lya Luweero Triangle.\nABAVUBUKA B’OLUVANNYUMA LW’AMEEFUGA ABASITUSE MU BYOBUFUZI\nYazaalibwa mu 1972 mu Bugiri ng’ono musomesa omutendeke. Akoze bulungi nnyo ne mu byobufuzi bya Uganda era y’omu ku bakyala emmekete abatambuliddwaako ebyobufuzi bya Uganda okumala akaseera.\nWakati wa 1996 ne 1997 yali musomesa. Olw’okukola obulungi yalondebwa nga kalabaalaba w’amasomero mu disitulikiti y’e Bugiri. Wakati wa 1998 ne 2001 yakola ng’omukugu mu by’enjigiriza mu kitongole ky’ebyenjigiriza.\nMu 2001 yayingirira ddala ebyobufuzi n’ayingira palamenti ku tikiti ya NRM. Yaddamu n’alondebwa mu kifo kye kimu ppaka mu 2014 bwe yaweebwa ekifo ky’obwa Ssaabawandiisi wa Gavumenti ppaka kati.\nYazaalibwa mu 1967 nga yasomera ku yunivasite e Makerere wakati wa 1988 ne 1991 gye yafunira diguli mu by’amateeka.\nE Makerere yali mukulembeze w’abayizi (guild president) wakati wa 1990 ne 1991. Oluvannyuma yagenda mu yunivasite ya Yale okweyongerayo okusoma.\nYakolako nga munnamateeka mu bitongole eby’enjawulo oluvannyuma n’alondebwa okukiikirira munisipaali y’e Gulu mu palamenti. Ekifo kino yakivaako n’alondebwa nga ssentebe wa disitulikiti y’e Gulu mu 2006.\nOluvannyuma lw’okulaga nti ayagala kwesimbawo ku bwapulezidenti, nga 20-02-2010 yalondebwa nga pulezidenti w’ekibiina kya DP ne yeetaba kalulu k’obwa pulezidenti mu 2011 newankubadde yawangulwa.\nYazaalibwa mu 1965 e Kiboga era nga mu kalulu ka 1996 yalondebwa mu kifo ky’omubaka mu palamenti akiikirira disitulikiti y’e Kiboga ekifo ky’akyalimu okutuusa kati.\nWakati wa 1998 ne 2001 yali minisita wa Luweero Triangle mu ofiisi ya ssaabaminisita ng’ono era yaliko minisita w’eby’obuvubi nga kino ky’ekifo kye yaliko ppaka bwe yalondebwa ku kifo ky’akyalimu kati ekya nnampala wa Gavumenti.\nNambooze yazaalibwa mu disitulikiti y’e Mukono. Yatikkirwa mu mateeka n’oluvannyuma yatikkirwa mu misomo gy’okwekulaakulanya.\nOkuyingira mu byobufuzi yasooka kulondebwa mu 2010 mu kulonda okwali okw’okuddamu ng’ono yajjira ku kaadi ya DP n’awangula munna NRM Peter Bakaluba Mukasa.\nNga tannaba kuyingira byabufuzi yakolako ku leediyo gye yava n’alondebwa ng’omwogezi wa DP.\nOno azze akwatibwa enfunda eziwera olw’ebyobufuzi nga ne mu 2016 yasibibwa oluvannyuma lw’okulumiriza nga bwe waaliwo okubba obululu mu kalulu ka 2016.\nBwe yamaliriza emisomo e Makerere yaliko omusasi w’amawulire okutuusa mu 2004. Yaliko n’omusomesa w’amawulire.\nBino yabiwummula ne yeesimbawo ku kifo ky’omubaka mu palamenti ekya Kyadondo County East ku tikiti ya FDC n’awangula wabula mu 2016 nga Kira munisipaali eweereddwa ekifo ekitongole mu palamenti okwawukana ku Kyadondo, Ssemujju yesimbawo n’awangula.\nYayatiikirira nnyo mu byobufuzi mu kalulu akaali ak’okuddamu mu Arua munisipaali bwe yakubibwa n’afuna obuvune obwamutwaaza e Buyindi okujjanjabibwa. Zaake ye mubaka akiikirira Mityana munisipaali mu palamenti nga yalondebwa mu 2016.\nYazaalibwa mu 1982 e Gomba kyokka yakulira Kamwokya. Yasomera Makerere gye yafunira diguli mu kuyimba n’okusanyusa (music, dance & dramma).\nMu 2017 Kyagulanyi yalangirira okwesimbawo mu kalulu akaali ak’okuddamu e Kyadondo East era yagendanga nju ku nju ng’asaba akalulu. Kino kyakyamula nnyo abantu mu Kyadondo East ne bamuyiira obululu n’awangula.\nYayatiikirira nnyo mu kalulu k’okujjuza ekifo kya Arua munisipaali mu 2018 bwe baagenda mu Arua okunoonyezaako Casiano Wadri akalulu era bano kigambibwa nti baakuba emmotoka ya pulezidenti ejjinja ne kireetawo obunkenke obwaviirako ne ddereeva we Yasin Kawuma okukubwa amasasi agaamuttirawo.\nKyagulanyi yakwatibwa n’asibibwa e Luzira. Mu April wa 2019 ono yaddamu n’akwatibwa n’aggulwako emisango egy’okwekalakaasa olw’omusolo ku social media okwaliwo mu 2018. Kati awuuba bendera ya People Power.\nYazaalibwa May 24, 1956. Munnamateeka akoze obulungi emirimu mu Uganda n’ebweru w’eggwanga.\nYalondebwa mu 2011 ng’adda mu bigere bya Edward Kiwanuka Sekandi. Kadaga ayogerwako ng’omukyala alina obuvumu era akola okusalawo nga teyeekubidde.\nYazaalibwa mu 1962 e Kasanje mu Masaka. Munnamateeka nga mu kiseera kino ye Katikkiro wa Buganda. Nga tannafuuka Katikkiro ng’ali wamu ne Sseggona nga tebeerya ntama mu kulaga obutali bumativu ku byobufuzi ebinyigiriza.\nMu 1987 yakolanga n’abakungu mu bwakabaka bwa Buganda ekyamuyamba ennyo okwongera kukumanya kwe kw’ossa n’okukuguka mu by’obuwangwa ekyamuwa ennyo enkizo okufuuka ensonga mu bwa Kabaka. Mu 1991 Mayiga yalondebwa ng’omuwandiisi ku kakiiko k’abakungu nga wano we yava n’afuuka omuwandiisi w’olukiiko lwa Buganda.\nMu 1993 Mayiga yalondebwa nga minisita w’eby’amawulire era omwogezi w’obwa Kabaka era nga ekifo kino yakibeereramu ddala okutuusa mu 2013 bwe yafuuka Katikkiro.\nlJohn Kenny Lukyamuzi eyaliko omubaka wa Lubaga South agamba nti bw’ogeraageranya abavubuka b’edda n’aba leero mu byobufuzi enjawulo weeri nnene. Ab’edda baafunanga obuvumu okuviira ddala mu masomero.\nKino kyabawanga enkizo nnene nnyo era ng’omwana yagendanga okuva mu siniya okuyingira yunivasite ng’alina obuvumu obumala ng’asobola n’okwogera mu bantu ng’oyinza n’okulowooza nti musomesa ekitali ku bavubuka b’ennaku zino.\nLukyamuzi agamba nti ekivuddeko bannabyabufuzi abamu abaali abamaanyi okusirika ennyo kivudde ku gamu ku mateeka agayitiridde mu ggwanga wamu n’engeri embi gye bakwatibwamu ng’okubyewala olina okubyesonyiwa.\nYazaalibwa September 1, 1975. Yasoma mateeka ng’akolera mu ba Lukwago & Co Advocates ng’era ye mubaka akiikirira Busiro County mu palamenti. Yaliko n’omusomesa ku Makerere University Business School (MUBS). Wakati wa 2006 ne 2010 Ssegona yalondebwa nga minisita w’amawulire era omwogezi w’olukiiko lwa Buganda. Mu 2006 yayingira palamenti gyali n’okutuusa kati.


Bukedde Online - Bamugobye fiizi n’afiira mu kidiba\nAb'e Lwabenge balaajanidde poliisi ku babbi...\nMuseveni ayogedde ku bya Rwanda okuggala...\nOMWANA olwatuuse awaka n’agamba banne nti ‘ebbugumu limuli bubi ayagala kugenda kunaabaako.\nMuhammad Mapeesa eyafudde ( ku kkono) ne munne.\nBaalowoozezza nti agenze mu kinaabiro kyokka yeetoolodde agenda ku kidiba kya Lweza Clays mwe basima ebbumba ly’amategula kuwuga.\nMutoowe ow’emyaka 14, Abdullazake Mapeesa yamulondodde gye yabadde agenze kyokka yamusanze ng’akka mu kidiba kwekudduka ayite abazadde kyokka baagenze okutuuka nga tebamulaba.\nAbazadde baakubidde poliisi y’e Kajjansi eyakubidde balubbira baayo okuva e Kigo abazze ne bakka wansi ne baggyayo omulambo ogwabadde guwagamidde mu ttosi ku ntobo y’ekidiba.\nMuhammad Mapeesa 16, mutabani wa Sheikh Hussein Mapeesa ye yafudde mu ngeri ey’ekikangabwa ng’azzeeyo awaka okufuna fiizi. Abadde asoma S3 ku Kitende SS ng’ava waka.\nWadde ekidiba kibali mmita 200 okuva ku maka gaabwe mu Lweza A ku luguudo lw’e Ntebe, abadde takigendangamu. Nnyina Zaitun Najjemba yagambye nti, yeewuunyizza engeri mutabani we abadde tawuga ekyamutanudde okugenda ku kidiba gye yafiiridde.\nYagasseeko nti, ku Lwokubiri baamugoba okuva ku ssomero olwa fiizi wabula teyategeeza kitaawe era ku Lwokusatu yasiibye waka ng’amuyamba ku mirimu.\nKu ssaawa 10:00 ez’olweggulo ng’essaawa y’okusaala esswala ya Aswiri etuuse, yalowoozezza nti baabadde bagenze kusaala kyokka ate mu muzikiti tebaalabiseeko ekyaddiridde kulaba mutabani we omuto ng’adduka aleekaana nti, ‘maama, maama, Muhammad ayingidde mu mazzi n’abuliramu’.\nAgamba yadduse za mbwa yagenze okutuuka ku kidiba nga mutabani we tamulaba kwe kukuba omulanga nti, ‘woowe omwana wange’. Abantu abaabadde okumpi abaawulidde omulanga gye gufubutuka nabo badduse okulaba ogubadde.\nBaamusanze alaajana nga yenna aboyaana nti, ‘omwana wange afiiridde mu mazzi’ yagasseeko nti, ‘ye bano abasima ebidiba lwaki tebabisibaako ssehhenge osanga omwana Wange teyandifudde!\nMu Busiraamu esswala tebagiyimiriza era taata w’omwana yawulidde omulanga naye ng’ali wakati mu sswala era yasoose kugimaliriza. Olwabadde okuggwa, yawenyuse buwewo n’engatto yazeerabidde ku muzikiti okugenda okulaba ogubadde.\nYasanze abantu abalala bakungaanye n’agwawo ekigwo. Abantu ab’enjawulo baavumiridde amakampuni agayiikuula ettaka nga gasima ebbumba ne babireka nga si bibikkeko.\nBaagambye nti, ekitundu kyonna kijjudde ebidiba mwe basima ebbumba ebifuuse eby’obulabe ku kitundu kyabwe.\nMusini Mapeesa omu ku booluganda lw’omugenzi yagambye nti, Muhammad abadde mukkakkamu ate omuwulize.\nAbadde tamanyi kuwuga ate nga tatambulatambula era yeewuunyizza nnyo okumulaba ng’afiiridde mu kidiba. Balubbira omulambo baaguggyeeyo ne bagutwala mu ggwanika e Mulago aba famire gye baaguggye okugutwala e Bugiri mu Busoga okuziika.\nOmwana afiiridde mu kidiba kya Gavana Mutebile


Bukedde Online - Akutte mukazi we n'omusiguze nga basinda omukwano n'asoberwa\nAkutte mukazi we n'omusiguze nga basinda omukwano n'asoberwa\nUCE: Abalenzi baleebezza abawala\nSSEMAKA Jamadah Sennyonga yalondodde mukazi we amukwatire mu bwenzi.\nNaggayi eyakwatiddwa mu bwenzi ne Mukoozi. Sennyonga ng’ayomba ku poliisi. Ku kkono ye Naggayi nga yeekweka kkamera. Muhoozi nga yeewagaanya wakati w’oluggi n’omutayimbwa oluvannyuma lw’okumukwata ne muk’omusajja\nOlwatuuse ku nnyumba mwe yabadde n’awulira ng’ekiri munda kika kyokka ng’eddoboozi awulirira ddala lya mukazi we ne gamwesiba.\nYasonze n’ago mu buto n’akonkona ku luggi nga bw’ayita erinnya lya mukazi we Zamu Naggayi. Yabadde akyakonkona essajja, ne libandulawo oluggi ne limubuuza ky’alyagaza.\nOlwo n’akendeeza eddoboozi nga bw’alabiriza oba waliwo ayinza okumutaasa.\nYagenze okwetegereza ekiwago nga ly’essajja li Abdul Muhoozi eryakamukuba emirundi ebiri.\nWano n’eddoboozi yalisazeeko n’adda emabega n’ayita abapoliisi abaabadde okumpi.\nBaagenze okuwulira ng’avuumirira nti; ‘abange mujje, essajja eryankuba olubale n’era ndikutte ne Zamu.’ Sennyonga omutuuze mu Kiteezi mu Wakiso ye nnannyini mukazi Zamu Naggayi gw’alinamu abaana bana.\nYamukutte ne Muhoozi, ddereeva wa takisi e Mpereerwe nga naye abeera Kiteezi.\nEbigambo byamuweddeko bwe yabadde yeekalakaasa Muhoozi n’amutegeeza nti, “Naggayi si mwana muto” era si y’amunona ewuwe.\nSennyonga olwatuuse ku poliisi e Ttula gye yaggudde omusango ku fayiro SD:Ref:15/25/11/2016 n’atandika okutegeeza abaserikale obujoozi bwa Muhoozi nga bwe yamutuula mu kifuba.\nTeyakomye okwo n’amuyisaamu empi n’agakonde omulundi ogutali gumu! Bw’alabye asusse okumuwuttula kwe kuyita poliisi waakiri ensonga ziggweere mu mateeka.\n“Bannage omusajja oyo mujoozi. Nabakwata lubona mu Pinto Guest House e Mpereerwe mu Kiyanja Zooni gye buvuddeko. Abamu ku bakozi mu loogi bantaayiza omukazi ne bamutolosa. Bwe nasalawo tumeggane ne Muhoozi yankuba.\nNali mufunzizza n’ankuba ettoffaali ku mutwe n’adduka,” Sennyonga bwe yannyonnyodde. Ayongera okunyumya ng’abaliwo bamwegese amaaso olwo nga Muhoozi ali mu kaduukulu.\n“Bannange omusajja teyakoma awo, olulala waliwo eyampadde amawulire nga bali mu kifo ekisanyukirwamu ne hhendayo era n’ankuba ensonga ne nzireeta ku poliisi ku fayiro SD:17/23/01- /2017.\nPoliisi olwagenze okumukwata baamunoonyezza n’abula. Ku Ssande nabadde nvuga pikipiki yange emisana ttuku ne ndaba maama w’abaana mu maka we nnabadde simusuubira ng’ate yabadde tantegeezezzaako nti alina gy’alaga.\nNeetooloddemu kyokka omutima nga guhhamba nti gwe ndabye ye Zamu.” Bwe yategeezezza.\nYatambudde mpola okutuuka ku nnyumba era kye yawulidde munda kya mukubye wala, ng’eddoboozi ly’omukazi ly’awulira lye lya mukazi we kubanga n’ebisoko by’akozesa abimanyi bulungi.\nYagambye nti yabadde alowooza nti mukazi we y’anaafubutuka okudduka kyokka Muhoozi ye yavuddeyo nga yenna atuuyanye. Poliisi yakutte Muhoozi ne Naggayi ne babaggalira.\nMuhoozi yawadde Sennyonga amagezi ayongere okwetegereza azuule ensonga lwaki mukazi we alabankana. Naggayi naye ng’ali ku poliisi yakalidde mu bba n’amutegeeza nti tamwanjulanga, talaba nsonga lwaki amutambulirako.\nYagenze okulaba ng’esonga zirinnye enkadaggo bamuzzaayo mu kaduukulu ne yeetondera taata w’abaana amusonyiwe badde eka ajja kukyusa, akomye okumugattika, kyokka ne babaggalira.\nOmukazi akuliridde tomukwata nga muto\nLwaki taba na g'emugga?


SSABASAJJA KABAKA ASIIMBUDDE EMISINDE GY’AMAZAALIBWA GE 2021 – CBS FM\nin Amawulire, BUGANDA, Business, Entertainment, Features, Health, News, Sports\nSsabasajja Kabaka Ronald Muwenda Mutebi II asiimye n’asimbula emisinde gy’amazaalibwa ge ag’omwaka 2021 ng’asinziira mu Lubiri lwe olw’e Mengo ewakungaanidde abantu abatonotono okwewala okusaasaanya covid 19, abasinga baddukidde mu bitundu byabwe.\nSo nga waliwo n’abamu abakunganye okwetoloola olubiri.\nOmuteregga mu Lubiri lwe olwe mengo atuseewo ku saawa emu n’ekitundu, era ebibadde bigenda mu maaso mu lubiri bibadde biweerezebwa butereevu ku cbs fm radio, emikutu gya cbs egya social media ne BBS terefayina.\nKatikkiro wa Buganda Charles Peter Mayiga yebazizza Nnyinimu olw’emisinde gino,egigendereddwamu okulwanyisa obulwadde bwa mukenenya.\nMu ngeri y’emu Katikkiro yebaziza Nnyinimu olwokulwanyisa ekirwadde kya covid 19 nga yegemesa, n’ abeera ekyokulabirako era nategeza nti welutuukidde leero nga abantu be bangi bajjumbidde okwegemesa covid 19.\nMu bizinga e Ssese, abantu ba Ssabasajja Kabaka babukeezezza nkokola ku bitebe by’amagombolola omusanvu agakola essaza Ssese gyebasimbudde mu misinde gino.\nEmisinde gisimbuddwa Kweba Augustine Kasirye okuva ku Kitebe ky’essaza e Kalangala nga abantu badduse okwetooloola egombolola y’omukulu w’ekibuga Kalangala.\nbantu ba Ssabasajja mu Ssaza lye Mbale ,Bugisu ne Bukedi nabo bakedde mu misinde gy’amazaalibwa g’Empologoma, era atwaala essaza lino Owek Nsubuga Rashid agambye gitumbudde nnyo obumu mu Bantu ba Beene ababeera mu bitundu ebyo.\nN’ebitundu ebirala abantu bajjumbidde emisinde gino.\nAmazaalibwa ga Ssabasajja Kabaka gaakuzibwa nga 13.04.2021, wabula olw’ekirwadde kya Covid 19 ekyali kisaasaanira ku misinde emingi tegyasobola kubeerawo kwolwo, kwekutegekebwa olwa leero nga kikendeddemu nga n’abantu abawera begemezza.


Bukedde Online - By’otunuulira ng’ozimba enju eneekuwa emirembe mu bukadde\nBy’otunuulira ng’ozimba enju eneekuwa emirembe mu bukadde\nNneeliira emmere yange naye nkuumye ffiga...\nNsaasaanya 15,000/- ku nviiri buli wiiki...\nOZIMBA nnyumba yo gy’osuubira okubeeramu ekiseera ekiwanvu oba oddaabiriza nkadde? Wali okyebuuzizzaako oba nga ddala ennyumba eno onoosobola okugyeyagaliramu mu biseera by’obukadde?\nEnnyumba ya kalina ng’eno bw’okaddiwa eyinza okufuna obuzibu okulinnya amadaala.\nOlina okukimanya nti buli olukya weeyongera kukula ng’olina okuteekawo embeera eneekusobozesa okukwanguyiza obulamu ng’okaddiye.\nBashir Ssebunya omukubi wa pulaani owa Ozone Group yagambye nti ekika ky’ennyumba kikulu okukirowoozaako kuba waliwo ekiseera ekituuka nga tokyalina bantu waka, okaddiye, ofunye obulemu ku mubiri n’ebirala.\nAgamba nti tewali nsonga lwaki ozimba ennyumba ey’ebisenge ebitaano nga wazaala abaana basatu.\nEnnyumba ya maka yandibadde yeeyagaza abaana nga bakyali bato ne bwe baba bakulu. Okugeza bwe libeera eddiiro walibadde okirowozaako okuteekamu ebintu ebigasa mwenna.\nEttaala z’amasannyalaze kirungi okuteekebwa mu buli kifo ekirimu enzikiza. Si nsonga mu kiseera kino oyinza okuba ng’amataala amangi togeetaaga, kyokka tekikugaana kuteekayo waya n’ebikola byonna n’olinda kimu kya kussaamu ttaala ng’ekiseera ekyo kituuse. Enzikiza eziyiza omukadde okutambula obulungi.\nEbinyolo by’oku nzigi kirungi okugula ebiggulwa amangu ebiteetaaga maanyi mangi.\nOkuggyako ekifo nga kye kikutemaye ebifo nga eddiiro byandibadde bigazi okukusobozesa okutambuliramu nga tolina kikukoona. Tomanya ekiseera kiyinza okutuuka ng’otambulira ku miggo oba ku kagaali akeetaaga ekifo ekigazi.\nEnnyumba bw’eba ya kalina kyandibadde kirungi ekisenge ky’abakulu okukiteeka wansi w’osobola okutuuka amangu n’olema kutawaana n’amadaala ng’okaddiye. Bw’oba tokoze ekyo olina okuteekawo ekifo wansi ky’olifuula ekisenge ky’abakulu.\nEmiti olina okugifaako nga weegendereza ebika by’osimba. Ssimba egyo gye weetaaga kubanga giyinza okukula ennyo ne kisaakaatira awaka n’okukunkumula ebisaaniiko nga tosobola kubirongoosa awaka ne wafuuka ekitagasa.\nOlw’okuba gy’okoma okukula n’okunafuwa, kirungi okufaayo okukozesa ebintu by’obuwangaazi n’ebyo by’osobola okulabirira n’okulongoosa ng’amaanyi gakendedde.\nEnnyumba zitera okukaluubiriza okulongoosa okugikuumira ku mulembe naddala nga tolina bakozi ne ssente. Bw’oba olina oluggya lunene kyandibadde kirungi ekitundu ekisinga obunene n’okiyiwa enkokoto oba okusiba pevaazi okusinga okusimba omuddo ogwetaagisa okusaawa n’okulima buli kadde.\nDaniel Ssebuguzi owa Kakitech Builders agamba nti amayumba mangi bw’oba olinnya okuva mu kisenge ekimu okudda mu kirala teweenkana nga kikwetaagisa okulinnya wansi oba okwambukamu (steps). Ennyumba bw’eba eri mu mbeera eno, wandibadde okola amadaala amatonotono g’osobola okuyitako n’otafuna buzibu.\nWadde nga mu kiseera kino oyinza okuba nga tolina baana bakulu nga mukozesa ekinaabiro kimu, olina okulowooza okuzimba ekinaabiro ky’abakulu nga kyeyawudde. Jjukira nti bw’okula otwala obudde bungi ng’onaaba, olina okuteekamu tayiro ezitaseerera kugwa ng’onaaba, oluggi lulina kudda bweru ng’oggulawo nga ne bw’oba ofunye obuzibu oyanguyirwa okuyambibwa abantu. Ekinaabiro kirungi kibeereko ebyuma ku mabbali bye weekwatakao ng’otambula era nga bino bisobola n’okukutaasa ng’obadde oseeredde.\nEnzigi n’enkuubo nabyo kirungi okubikola nga bigazi okukusobozesa okutambula nga weetadde era nga musobola n’okuyising’anya bulungi. Buli lw’obeera olowooza ku ky’obukadde weeteeke ku mbeera z’omuntu alina obulemu ku mubiri.\nBw’oba owayalinga amasannyalaze wandibadde ofaayo okuteeka swiiki eziwera ez’oku bisenge mu bifo eby’enjawulo. Kino kikuwonya okusituka buli kiseera ng’obadde olina ebyamasannyalaze by’oteekako.\nBuli kisenge ku nnyumba kyandibaddeko eddirisa eriyingiza ekitangaala. Olw’okuba omuntu gy’akoma okukula n’amaaso okukendeera okulaba, kirungi okuba nga buli kisenge kituukamu ekitangaala ky’omusana.\nEkiyungu kirungi ne kibeera nga si kiwanvu nnyo. Osobola okufunza ebintu byonna eby’omugaso w’ofumbira, w’oyereza ebintu awamu ne w’obitereka nga biri mu kifo kimu ate ne ssinki zirina okuba nga nnyimbi nga ne bw’oba otudde ng’otuukayo.